Mangsa ragut diminta tampil buat laporan polis
Oleh AZMI NORDIN

7 Mei 2023, 3:33 pm
KUALA LUMPUR – Polis masih menunggu laporan polis daripada seorang wanita yang terlibat kejadian ragut yang berlaku di Jalan 2/3A, Pusat Bandar Utara Off Jalan Ipoh, di sini, semalam.
Ketua Polis Daerah Sentul Asisten Komisioner Beh Eng Lai berkata, pihaknya terkesan video berdurasi 30 saat memaparkan seorang wanita diragut, hari ini.
Katanya, semakan menerusi rakaman televisyen litar tertutup (CCTV) di kedai tersebut mendapati kejadian berlaku pada pukul 11.59 pagi.
“Siasatan lanjut mendapati, mangsa ketika kejadian sedang berjalan di tepi kaki lima kedai diragut oleh seorang lelaki yang menunggang motosikal.
“Suspek dilihat dengan pantas menarik beg tangan mangsa. Polis Kuala Lumpur telah membuat semakan dan mendapati tiada sebarang laporan polis diterima berhubung insiden tersebut,” katanya dalam kenyataan hari ini.
Justeru, beliau menyeru agar mangsa yang terlibat dalam insiden ini tampil untuk membuat laporan polis agar siasatan lanjut dapat dijalankan.

“Polis Kuala Lumpur menasihati orang ramai supaya sentiasa mematuhi undang-undang dan bersama-sama menjaga kesejahteraan serta keharmonian di Kuala Lumpur.
“Tindakan tegas akan diambil terhadap individu-individu yang melanggar undang-undang,” ujar beliau. -KOSMO! ONLINE


Petani rugi ratusan juta akibat lambakan sayur
Oleh NOOR HASLIZA NUSI

7 Mei 2023, 3:56 pm
GEORGE TOWN – Petani di negara ini didakwa menghadapi kerugian besar sehingga ratusan juta ringgit disebabkan berlakunya lambakan sayur-sayuran berikutan beberapa faktor terutama cuti panjang, baru-baru ini.
Ahli Parlimen Bayan Baru, Sim Tze Tzin, berkata, antara kumpulan petani yang paling terkesan adalah di Cameron Highlands, Pahang, Perak dan Johor.
Menurutnya, faktor lain yang menyebabkan berlakunya lambakan sayur-sayuran terbesar dalam sejarah adalah disebabkan kekurangan maklumat pasaran dan penanaman tanpa perancangan.
“Lambakan sayur-sayuran bukan perkara baru, ia berlaku saban tahun dan menyebabkan kerugian teruk kepada para petani. Maka, perkara ini harus diatasi.
“Bukan senang untuk mengatasi masalah ketidakseimbangan dalam pasaran sayur-sayuran yang begitu kompleks melibatkan ratusan ribu petani, pengimport, pemborong, pengusaha rantaian bekalan dan akhirnya pembeli sayur-sayuran,” katanya di sini hari ini.
Dalam pada itu, bekas Timbalan Menteri Pertanian dan Asas Tani itu turut mencadangkan pihak berkaitan mengkaji bahagian bekalan benih sayur-sayuran bagi mengatasi keseimbangannya.

“Untuk mengatasi masalah bekalan terlalu tinggi, Kementerian Pertanian dan Keterjaminan Makanan terutamanya Jabatan Pertanian boleh cuba mengawal penjualan bekalan benih sayur-sayuran supaya tidak berlaku penanaman berleluasa.
“Contohnya, jika permintaan pasaran kubis adalah 1 juta biji sebulan, maka penjualan benih harus dihadkan kuota jualan lebih kurang 1.1 juta benih sebulan. Jika benih dihadkan dengan kouta, maka penanaman berlebihan boleh dielakkan,” jelasnya.
Beritahu beliau, maklumat pasaran amat penting dan harus didapati daripada semua pemegang taruh termasuklah petani, pemborong, jaringan pengusaha import dan eksport, FAMA (Lembaga Pemasaran Pertanian Persekutuan) serta Maqis (Jabatan Perkhidmatan Kuarantin dan Pemeriksaan Malaysia). – KOSMO! ONLINE


PM perlu fokus kemaslahatan rakyat – Hamzah
Oleh WAT KAMAL ABAS

7 Mei 2023, 4:08 pm
LARUT – Utamakan rakyat dan selesaikan kemaslahatan yang sedang dihadapi serta tidak perlu bertanya mengenai sokongan Ahli Parlimen untuk dibawa ke Parlimen.
Demikian kata Ketua Pembangkang, Datuk Seri Hamzah Zainudin ketika ditanya sama ada beliau akan membawa usul undi tidak percaya pada sidang Parlimen pada 22 Mei ini.
Setiausaha Agung Perikatan Nasional (PN) itu berkata, Perdana Menteri, Datuk Seri Anwar Ibrahim tidak seharusnya mengeluarkan kenyataan yang mengundang pelbagai persepsi berhubung perkara itu.
“Yang membangkitkan keraguan tentang kerajaan pada hari ini ialah rakyat. Sepatutnya sebagai Perdana Menteri, dia kena bekerja bersungguh-sungguh untuk menyelesaikan segala kemaslahatan yang sedang dihadapi rakyat terutama kos sara hidup yang kian meningkat,” katanya.
Beliau berkata demikian ketika ditemui pada Majlis Sambutan Hari Raya Aidilfitri Parlimen Larut di sini hari ini.
Pada masa sama, Hamzah berkata, sebagai seorang pemimpin nombor satu negara, Anwar tidak seharusnya mengeluarkan pelbagai kenyataan berkaitan jumlah sokongan Ahli Parlimen terhadap pembangkang .

“Jadi tak perlu nak tanya saya tentang berapa bilangan angka-angka ini, saya fikir yang eloknya untuk kalangan kita semua ialah bersabar dan lihat sahaja apa yang hendak kerajaan tentukan. Kalau rasa tidak berpuas hati, maka berdoalah kepada Allah SWT kerana Dialah yang akan menentukannya nanti,” katanya.
Semalam, Anwar dilaporkan mencabar mana-mana pihak yang mendakwa mempunyai sokongan cukup untuk menumbangkan Kerajaan Perpaduan untuk membawa usul berkenaan ke sidang Parlimen bulan ini. – KOSMO! ONLINE


4 PATI warga India dicekup lepas seberang Sungai Golok
Oleh MUHAMMAD AYMAN GHAFFA

8 Mei 2023, 9:30 pm
TANAH MERAH – Empat orang pendatang asing tanpa izin (PATI) warganegara India termasuk seorang wanita dicekup selepas mereka menyeberang Sungai Golok di sempadan Malaysia-Thailand di sini hari ini.
Markas Divisyen Kedua Infantri Malaysia (2 Divisyen) dalam satu kenyataan berkata, pasukan beroperasi menahan keempat-empat PATI itu kira-kira pukul 11.40 pagi tadi.
Menurutnya, hasil pemeriksaan, kesemua PATI yang ditahan merupakan warganegara India yang tidak mempunyai dokumen perjalanan sah.
“Siasatan mendapati, keempat-empat PATI berusia dalam lingkungan 25 hingga 39 tahun. Selain itu, tiga buah telefon bimbit, wang tunai pelbagai mata wang, empat buah beg galas dan tiga kad pengenalan warganegara India turut dirampas,” katanya.
Menurut kenyataan itu, keempat-empat PATI itu kemudiannya diserahkan kepada balai polis Bukit Bunga di sini untuk tindakan lanjut.
Katanya, 2 Divisyen akan terus mempertingkatkan rondaan dan kawalan di sempadan bagi mengekang jenayah rentas sempadan khususnya melibatkan PATI. – KOSMO! ONLINE


Lelaki pukul adik perempuan sehingga mati
Oleh IVAN AMIRUL

8 Mei 2023, 8:56 pm
KOTA KINBALAU – Seorang lelaki dipercayai memukul adik perempuan kandungnya sehingga mati dalam kejadian di rumah mereka di Jalan Signal Hill pada 4 Mei lalu.
Mangsa berusia 25 tahun berkenaan ditemui ayahnya pada pukul 4.30 petang dalam keadaan tertiarap dan tidak sedarkan diri selain terdapat kesan luka yang teruk dan berdarah di muka.
Mangsa kemudiannya dihantar ke Hospital Queen Elizabeth II (HQE ll) untuk rawatan lanjut namun disahkan meninggal dunia pada pukul 10.30 malam Sabtu lalu.
Timbalan Ketua Polis Daerah Kota Kinabalu, Superintendan Kalsom Idris berkata, ekoran kejadian itu, polis menahan seorang lelaki berusia 26 tahun iaitu abang kepada mangsa.
“Hasil siasatan awal mendapati kejadian dipercayai dilakukan oleh abang mangsa. Mengikut keterangan daripada keluarga, hanya mangsa bersama suspek berada di rumah sewaktu kejadian.
“Punca kejadian dipercayai daripada pergaduhan di antara kedua-dua beradik terbabit berikutan mangsa dan suspek seringkali bergaduh. Namun, motif sebenar pergaduhan itu belum dapat dikenal pasti dan siasatan lanjut sedang dijalankan,” katanya ketika dihubungi hari ini.

Mengulas lanjut, Kalsom memaklumkan tiada sanjata ditemui di tempat kejadian namun polis merampas dua bentuk cincin yang dipakai suspek.
“Suspek kini direman dan ujian air kencing mendapati suspek negatif dadah. Kes disiasat mengikut Seksyen 302 Kanun Keseksaan kerana membunuh,” katanya.-KOSMO! ONLINE


MBSB Bank terima 108,284 permohonan Ihsan-i
Oleh MUHAMMAD IKHWAN IDERIS

8 Mei 2023, 8:17 pm
PETALING JAYA – MBSB Bank Berhad (MBSB Bank) telah menerima 108,284 permohonan bagi Pembiayaan Peribadi patuh Syariah Ihsan-i setakat hari ini, yang merupakan kemudahan di bawah program Fasiliti Sokongan Akaun 2 (FSA2).
Daripada jumlah tersebut, permohonan yang layak adalah sebanyak 49,130 dan 27,202 permohonan telah diluluskan dengan nilai keseluruhan pembiayaan berjumlah RM561 juta.
Menurut MBSB Bank dalam satu kenyataan, keseluruhan proses daripada permohonan sehingga ke peringkat pengeluaran pembiayaan telah dilakukan sepenuhnya secara dalam talian, tanpa memerlukan pemohon hadir ke cawangan MBSB Bank.
“Pemprosesan permohonan masih giat dijalankan oleh MBSB Bank dalam usaha untuk memastikan para pemohon dapat menerima maklumbalas daripada pihak Bank dengan kadar segera.
“Bagi permohonan Ihsan-i yang tidak berjaya, ini adalah disebabkan oleh beberapa faktor seperti pemohon berstatus muflis dan Nisbah Khidmat Hutang (Debt Service Ratio) yang tinggi,” katanya.
Pada masa sama, MBSB Bank memaklumkan terdapat pemohon yang berstatus muflis telah menerima kelulusan.

Jelasnya, hal berkenaan disebabkan oleh jumlah permohonan yang diterima adalah sangat tinggi dalam tempoh masa yang singkat yang membawa kepada berlakunya keralatan sistem.
“Pemohon-pemohon tersebut pula telah membuat pengisytiharan yang mereka bukan muflis ketika membuat permohonan.
“Demi kepentingan para pemohon yang terbabit ini, MBSB Bank tidak akan mengenakan sebarang caj terhadap jumlah pembiayaan Ihsan-i yang telah dimasukkan ke dalam akaun simpanan mereka.
“Status Akaun 2 Kumpulan Wang Simpanan Pekerja (KWSP) mereka juga tidak akan terjejas,” ujarnya. – KOSMO! ONLINE


Jutawan beri nasihat pelik jangan beli tetapi sewa rumah
Oleh KOSMO!

8 Mei 2023, 8:30 pm
NEW YORK – Seorang jutawan berketurunan India, Ramit Sethi memberikan nasihat kontoversi supaya hanya menyewa rumah kerana kosnya lebih murah berbanding memiliki kediaman sendiri, lapor portal berita Money Control semalam.
Sethi yang memiliki kekayaan bersih sekitar AS$20 juta (RM 88.75 juta) hingga AS$25 juta (RM110.90 juta) juga merupakan penulis buku, I Will Teach You To Be Rich yang disenaraikan sebagai karya terlaris oleh akhbar New York Times.
“Saya bosan dengan obsesi buta kepada pemilikan rumah di Amerika,” Sethi memberitahu program stesen penyiaran CNBC berjudul Make It, sambil menambah, pemilikan kediaman adalah pelaburan mahal yang tidak boleh dipandang ringan tetapi idea bahawa hartanah sentiasa pelaburan hebat telah menjadi ‘agama’ di AS.
Sebagai contoh, Sethi berkata, dia sendiri menyewa sebuah apartmen di Manhattan.
Katanya, apartmen yang dijual di sebelah unitnya mempunyai pemandangan, keluasan persegi dan bilangan bilik tidur yang sama dengan kediamannya.
Namun, apabila dia mengira kos, perbelanjaan bulanan pemilikan apartmen itu ternyata sekitar dua kali ganda lebih tinggi berbanding menyewanya.

“Ini adalah satu contoh bagaimana menyewa kadang kala boleh menjadi keputusan kewangan yang lebih baik daripada membeli,” kata Sethi.
Dia telah menyewa rumah di beberapa pasaran sewa paling mahal di AS termasuk San Francisco, New York dan Los Angeles. – Agensi


Penumpang pesawat disengat kala jengking
Oleh KOSMO!

8 Mei 2023, 9:00 pm
NEW DELHI – Seorang penumpang pesawat Air India disengat seekor kala jengking dalam penerbangan dari bandar Nagpur ke Mumbai, lapor agensi berita United Press International (UPI) semalam.
Air India dalam satu kenyataan mengenai kejadian pada 23 April lalu itu berkata, pihaknya menganggap ‘insiden tersebut sangat jarang berlaku dan malang’.
Sebelum ini, syarikat itu pernah menghadapi kes berkaitan tikus atau burung ketika penerbangan.
“Semasa mendarat, penumpang itu didatangi oleh doktor di lapangan terbang dan kemudiannya menerima rawatan di hospital sebelum dibenarkan keluar.
“Pegawai kami menemani penumpang ke hospital dan menawarkan semua bantuan kepada wanita itu sehingga dia dibenarkan keluar hospital,” kata jurucakap Air India kepada agensi berita Asian News International.
Selepas pendaratan, kakitangan lapangan terbang melancarkan operasi mencari kala jengking tersebut dan berjaya menemuinya.

Pesawat jenis Airbus A-319-100 itu kemudian menjalani kerja-kerja pembasmian kuman sepenuhnya mengikut protokol, kata syarikat penerbangan sama. – Agensi


Anwar julung kali wakili Malaysia ke Sidang Kemuncak ASEAN
Oleh AMREE AHMAD

8 Mei 2023, 9:36 pm
PUTRAJAYA – Perdana Menteri, Datuk Seri Anwar Ibrahim buat julung kali akan mewakili Malaysia ke Sidang Kemuncak ASEAN Ke-42 yang diadakan di Indonesia bermula esok.
Menteri Luar, Datuk Seri Dr. Zambry Abd. Kadir menerusi kenyataan berkata, beliau bakal mengiringi pemimpin itu menyertai persidangan di Labuan Bajo, Nusa Tenggara Timur.
“Sebelum berlangsung sidang tersebut, saya akan menghadiri tiga mesyuarat persediaan yang bakal diadakan Sekretariat ASEAN di Hotel Ayana Komodo bermula esok.
“Ia meliputi Mesyuarat Menteri Luar Negeri ASEAN, Mesyuarat Majlis Komuniti Politik-Keselamatan ASEAN Ke-26 dan Mesyuarat Majlis Penyelarasan ASEAN Ke-33,” katanya di sini tadi.- KOSMO! ONLINE


Pencabul diberkas peluk wanita tengah jalan
Oleh AZMI NORDIN

8 Mei 2023, 9:47 pm
PETALING JAYA -Seorang lelaki diberkas sepasukan polis selepas disyaki mencabul seorang wanita yang sedang berjalan di Sea Park, di sini, Jumaat lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek ditahan pada pukul 10.15 malam di Ara Damansara, di sini.
“Hasil siasatan mendapati suspek dikehendaki polis bersabit dua kes iaitu di Wangsa Maju dan Kelana Jaya,” katanya dalam kenyataan hari ini.
Tambah Mohamad Fakhrudin, suspek ditahan reman selama empat hari bermula kelmarin sehingga esok bagi membantu siasatan.
“Orang ramai yang mempunyai sebarang maklumat berkenaan kejadian ini boleh menghubungi Balai Polis berhampiran atau Bilik Gerakan IPD Petaling Jaya di talian 03-79662222,” katanya.
Rabu lalu, media melaporkan polis menerima laporan daripada seorang wanita berusia lingkungan 20 tahun mendakwa dicabul oleh seorang lelaki pada pukul 7.09 malam.

Suspek bertindak memeluk mangsa dari arah belakang dengan berpakaian dan bertopi warna hitam serta memakai pelitup muka sebelum melarikan diri. -KOSMO! ONLINE.


108,284 permohonan FSA2 diterima MBSB Bank
Oleh MOHD RASDAN AHMAD

8 Mei 2023, 8:48 pm
PETALING JAYA – Sebanyak 108,284 permohonan bagi Pembiayaan Peribadi patuh Syariah Ihsan-i yang merupakan kemudahan di bawah program Fasiliti Sokongan Akaun 2 (FSA2) Kumpulan Wang Simpanan Pekerja (KWSP) telah diterima oleh pihak MBSB Bank Berhad (MBSB Bank) setakat hari ini.
MBSB melalui satu kenyataan hari ini berkata, daripada jumlah tersebut, permohonan yang layak adalah sebanyak 49,130 dan seterusnya 27,202 permohonan telah diluluskan dengan nilai keseluruhan pembiayaan berjumlah RM561 juta.
“Keseluruhan proses Ihsan-i daripada peringkat permohonan ke peringkat pengeluaran pembiayaan telah dilakukan sepenuhnya secara dalam talian tanpa perlunya pemohon hadir ke cawangan MBSB Bank.
“Pemprosesan permohonan ini masih giat dijalankan oleh MBSB Bank dalam usaha untuk memastikan para pemohon dapat menerima maklumbalas daripada pihak Bank dengan kadar segera.
“Bagi permohonan Ihsan-i yang tidak berjaya, ini adalah disebabkan oleh beberapa faktor seperti pemohon berstatus muflis dan Nisbah Khidmat Hutang (Debt Service Ratio) yang tinggi,” jelas kenyataan tersebut hari ini.
Walau bagaimanapun, MBSB Bank mengambil maklum bahawa terdapat pemohon yang berstatus muflis telah menerima kelulusan, ini disebabkan oleh jumlah permohonan yang diterima adalah sangat tinggi dalam tempoh masa yang singkat yang membawa kepada berlakunya keralatan sistem. Pemohon-pemohon tersebut pula telah membuat pengisytiharan yang mereka bukan muflis ketika membuat permohonan.

“Demi kepentingan para pemohon yang terbabit ini, MBSB Bank tidak akan mengenakan sebarang caj terhadap jumlah pembiayaan Ihsan-i yang telah dimasukkan ke dalam akaun simpanan mereka. Status Akaun 2 KWSP mereka juga tidak akan terjejas.
“Ihsan-i MBSB Bank menggunapakai konsep Tawarruq. Antara kelebihan Ihsan-i adalah ansuran bulanan yang rendah pada tahun pertama kerana pelanggan hanya perlu membayar bayaran keuntungan, tiada caj proses ataupun caj penamatan awal.
“Ihsan-i juga akan memberi rebat atau Ibra’ dari jumlah keuntungan sekiranya pembayaran baki pembiayaan ditamatkan lebih awal. Kadar keuntungan Ihsan-i adalah sangat kompetitif berbanding dengan kadar Pembiayaan Peribadi yang sedia ada,” jelas kenyataan itu lagi.
Tambahnya, ansuran bulanan Ihsan-i boleh bertambah atau berkurang tertakluk kepada perubahan Kadar Dasar Semalaman (OPR), namun jumlah keseluruhan ansuran bulanan yang dibayar tidak boleh melebihi harga jualan.
Katanya, harga jualan tersebut juga telah dimaklumkan kepada pelanggan di dalam tawaran pembiayaan yang perlu dipersetujui. – KOSMO! ONLINE.


MB Perlis lapor polis gambar disalah guna promosi pelaburan patuh syariah
Oleh SYED AZLAN SAYED HIZAR

8 Mei 2023, 9:41 pm
KANGAR – Menteri Besar Perlis, Mohd. Shukri Ramli membuat laporan polis selepas gambarnya digunakan dalam iklan bagi mempromosi satu skim pelaburan patuh syariah menerusi media sosial.
Laporan tersebut dibuat di Ibu Pejabat Polis Daerah (IPD) Kangar, di sini hari ini.
Menurut Mohd. Shukri, gambarnya serta beberapa individu termasuk pimpinan Pas digunakan untuk mempromosikan aktiviti tersebut yang dipercayai didalangi ‘scammer’ sejak bulan lalu.
“Saya datang ke balai polis untuk membuat laporan terhadap individu dipercayai scammer yang menggunakan gambar dan nama saya serta beberapa pimpinan Pas lain.
“Saya harap dia hentikanlah perbuatan jahat ini dan saya juga gusar ada individu lain mempercayai promosi itu lalu melabur kerana jumlah pelaburan hanya bermula RM300 dan menjanjikan pulangan lumayan dalam tempoh singkat,” katanya ketika ditemui pemberita di pekarangan luar IPD Kangar, sini hari ini.
Kata beliau, hantaran menggunakan gambarnya itu dikesan oleh pegawai Urusetia Penerangan di pejabatnya pada 14 April lalu menerusi satu hantaran di Facebook menggunakan akaun bernama Dale Friedman.

“Pihak saya juga ada membuat makluman menyatakan perkara itu palsu di Facebook, namun sehingga hari ini individu terbabit masih tidak memadam hantaran tersebut.
“Kemuncaknya hari ini apabila ada beberapa kenalan menelefon saya dan bertanyakan adakah benar saya menganjurkan pelaburan patuh syariah itu menyebabkan saya terus membuat laporan polis agar tidak ada orang lain terpedaya sekali gus menghalang aktiviti ini daripada berterusan,” ujarnya. – KOSMO! ONLINE


Sukan SEA Kemboja 2023: Skuad B-22 negara ‘bungkus’ awal
Oleh MUHAMAD ARDIE PUTRA SUHAIMI

8 Mei 2023, 9:58 pm
PHNOM PENH – Skuad bawah 22 (B-22) negara sah terkandas seawal peringkat kumpulan selepas tewas 1-2 kepada Vietnam pada aksi ketiga temasya Sukan SEA Kemboja 2023 sebentar tadi.
Pada aksi di Stadium Prince itu, skuad muda Harimau Malaya kendalian E. Elavarasan dikejutkan seawal minit ke-6 selepas pasukan lawan yang juga juara bertahan dihadiahkan sepakan penalti.
Kesempatan tersebut digunakan sebaiknya oleh penyerang utama pasukan Nguyen Van Tung yang menendang masuk bola muntah selepas penjaga gol negara, Sikh Izhan Nazrel berjaya menepis bola tepat kearahnya.
Jaringan tersebut menaikkan semangat skuad Naga Emas yang tidak menunggu lama untuk menggandakan kedudukan dengan Van Tung sekali lagi menjadi duri dalam daging selepas menanduk masuk gol kedua peribadi pada minit ke-33.
Pemain tengah negara, Aiman Afif menghidupkan harapan skuad negara apabila merapatkan kedudukan 1-2 menerusi gerakan set piece pada minit ke-43.
Bersambung pada babak kedua, Malaysia tampil lebih agresif dan memiliki beberapa peluang terbaik menerusi percubaan tonggak tengah, Najmudin Akmal Kamal Akmal tetapi rembatannya terkena tiang gol.

Nasib Malaysia bertambah malang apabila pengadil perlawanan melayangkan kad merah kepada pemain yang baru dimasukkan, Muhammad Safwan Mazlan atas kekasaran yang dilakukan ke atas penyerang lawan pada minit ke-79.
Keadaan semakin tidak terkawal apabila kini giliran Najmudin diarahkan keluar padang selepas dilayangkan kad kuning kedua pada minit ke-82 dengan Malaysia terpaksa beraksi dengan sembilan pemain dengan keputusan kekal sehingga tamat perlawanan.
Malaysia kini mengutip tiga mata manakala pasukan Vietnam ikut jejak langkah Thailand untuk mara ke peringkat separuh akhir.
Persatuan Bola Sepak Malaysia (FAM) sebelum ini telah meletakkan sasaran sekurang-kurangnya skuad B-22 negara mara ke pentas final pada temasya sukan dwitahunan Asia Tenggara yang berprestij itu.
Kali terakhir skuad muda Harimau Malaya mara ke final adalah ketika menjadi tuan rumah Sukan SEA 2017 kejayaan menang pingat emas terakhir adalah pada edisi 2011 di Jakarta, Indonesia. – KOSMO! ONLINE


20 pelajar terima sumbangan CSR PTPTN RM10,000
Oleh MOHD RASDAN AHMAD

8 Mei 2023, 6:25 pm
PETALING JAYA – Seramai 20 pelajar istimewa dari Universiti Islam Antarabangsa Malaysia (UIAM) dan Universiti Malaya (UM) telah menerima sumbangan Tanggungjawab Sosial Korporat (CSR) berjumlah RM10,000 dalam bentuk akaun Simpan SSPN Prime dari Perbadanan Tabung Pendidikan Tinggi Nasional (PTPTN).
Sumbangan tersebut telah diagihkan bersempena Majlis Mesra Bersama Pelanggan 2023 yang diadakan di Hotel Royale Chulan Kuala Lumpur hari ini di mana 20 orang pelajar istimewa tersebut merupakan 10 orang pelajar UIAM dan 10 orang pelajar lagi adalah dari UM.
PTPTN melalui satu kenyataan berkata, UIAM dan UM telah menandatangani memorandum persefahaman (MoU) dengan PTPTN dan sumbangan ini merupakan salah satu bentuk kerjasama strategik tanda keprihatinan PTPTN dalam aspek pendidikan.
“PTPTN mengalu-alukan semua pihak untuk meneroka pelbagai bentuk kerjasama yang lebih bersepadu bersama PTPTN bagi kepentingan negara dengan menjadikan
Simpan SSPN sebagai pilihan utama untuk pemberian sumbangan dalam memartabatkan pendidikan tinggi negara.
“Ia sekali gus akan membantu meningkatkan kesedaran budaya menabung bagi tujuan pendidikan tinggi,” jelas kenyataan tersebut hari ini.
Majlis tersebut turut dimeriahkan dengan kehadiran Timbalan Menteri Pendidikan Tinggi (KPT), Datuk Mohammad Yusof Apdal, Ketua Eksekutif PTPTN, Ahmad Dasuki Abdul Majid, Lembaga Pengurusan PTPTN serta Pengurusan Tertinggi KPT.

Dalam pada itu, PTPTN juga sentiasa komited agar masyarakat Malaysia mengutamakan perancangan kewangan untuk kelangsungan pendidikan tinggi anak-anak.
“Menjadi hasrat PTPTN untuk mentransformasikan minda masyarakat dari hanya bergantung kepada pinjaman kepada membudayakan penabungan agar anak-anak tidak dibelenggu hutang setelah tamat pengajian,” jelas kenyataan itu lagi.
Simpan SSPN merupakan produk simpanan pendidikan yang menyediakan pelbagai keistimewaan dan manfaat kepada masyarakat Malaysia.
Antara kelebihanvproduk ini ialah kadar dividen yang kompetitif, pelepasan taksiran cukai pendapatan ke atas simpanan bersih hingga RM8,000 setahun, Geran Sepadan sehingga RM10,000 untuk satu keluarga yang layak, perlindungan takaful secara percuma dan simpanan dijamin kerajaan serta patuh syariah.
Simpan SSPN turut menawarkan pelbagai kempen yang menarik dan bagi memeriahkan sambutan hari raya pada tahun ini sedang berlangsung Kempen Cabutan
WOW! Syoknya Raya untuk pendeposit Simpan SSPN bermula 1 Mac hingga 31 Mei 2023.
Hadiah wang tunai berjumlah hampir RM50,000 menanti 23 pemenang. Pembukaan akaun dan penambahan simpanan boleh dibuat melalui aplikasi myPTPTN
dengan mudah, cepat dan selamat. -KOSMO! ONLINE.


Kesesakan di Lebuh Raya Pasir Gudang bakal berakhir
Oleh KHAIRUL MOHD. ALI

8 Mei 2023, 6:35 pm
JOHOR BAHRU – Kesesakan jalan di Lebuh Raya Pasir Gudang khususnya dari Persimpangan Bandar Seri Alam / Taman Rinting ke Persimpangan Pasir Gudang di sini dijangka akan berakhir menjelang Oktober 2025.
Menteri Kerja Raya, Datuk Seri Alexander Nanta Linggi berkata, ketika ini kerja pelebaran melibatkan laluan sepanjang 5.5 kilometer itu bagi kerja naik taraf Fasa 2B lebuh raga tersebut sedang giat dijalankan.
Manakala katanya, fasa terakhir iaitu Fasa 3 melibatkan laluan dari Persimpangan Bertingkat Perling ke susur Lebuh Raya Utara Selatan juga telah diluluskan di bawah Rolling Plan 3, Rancangan Malaysia Ke-12.
“Kerja naik taraf Lebuh Raya Pasir Gudang Fasa 3 kini di peringkat perancangan bagi pengesahan skop dan kos keseluruhan projek dan dijangka mula dilaksana pada Ogos 2023.
“Apabila kerja naik taraf ini siap kelak, kita jangka akan dapat menyelesaikan masalah kesesakan yang kerap dilaporkan berlaku di lebuhraya ini, khususnya di kawasan yang masih dua lorong.
“Ini kerana sekiranya kerja pelebaran jalan telah dibuat sepenuhnya, lebih banyak kenderaan dapat lalu jadi sepatutnya kurang sesak, namun untuk mengatakan tidak akan berlaku kesesakan langsung itu tidak boleh dijangka,” katanya selepas melakukan lawatan kerja ke Lebuhraya Pasir Gudang, di Persimpangan Bandar Seri Alam / Taman Rinting, di sini hari ini.

Tambah Alexander, kerja menaik taraf Fasa 2B dan Fasa 3 itu melibatkan pelebaran jalan sepanjang 12.5 kilometer yang merupakan kesinambungannya Fasa 1 dan Fasa 2A yang masing-masing siap pada 2016 dan 2018.-KOSMO! ONLINE


Cuaca panas: Sekolah diarah utamakan penyelenggaraan kipas
Oleh KAMARIAH KHALIDI

8 Mei 2023, 6:40 pm
PUTRAJAYA- Semua pengarah pendidikan negeri dan daerah diarah supaya memberi keutamaan terhadap kerja penyelenggaraan kipas di sekolah menerusi bajet disalurkan susulan fenomena cuaca panas serta kering berpanjangan yang melanda negara.
Ketua Pengarah Pendidikan, Datuk Pkharuddin Ghazali berkata, perkara itu dimaklumkan dalam mesyuarat diadakan secara berkala di mana yang terbaharu pada Rabu lepas iaitu melalui sesi libat urus memastikan tindakan segera diambil berkaitan cuaca panas.
“Apabila semua berada dalam bangunan sudah tentu pengudaraan dalam kelas perlu kita beri perhatian. Kita di KPM (Kementerian Pendidikan) sentiasa agihkan peruntukan khusus untuk penyelenggaraan ke peringkat negeri dan daerah.
“Pesan kita kepada pengarah pendidikan negeri dan daerah supaya membelanjakan peruntukan terbabit untuk sebarang kerja penyelenggaraan secepat mungkin.
“Beri keutamaan kepada keperluan, kalau hari ini kita berhadapan dengan situasi cuaca panas tentu aktiviti selenggara kipas adalah lebih penting dan diutamakan,” katanya menerusi sidang akhbar selepas Majlis Pemeteraian Memorandum Persefahaman. (MoU) antara KPM dengan Yayasan Bank Rakyat (YBR) di sini hari ini.
Terdahulu, keadaan cuaca panas yang melanda negara terutama di Kelantan mendorong murid-murid untuk membawa kipas mini elektrik ke sekolah.

Perkara itu dilakukan bagi membolehkan mereka selesa sepanjang berada di dalam kelas memandangkan setiap kelas hanya mempunyai dua kipas siling. – KOSMO! ONLINE


5 remaja ‘melepak’, ‘berpacaran’ di masjid ditahan
Oleh KOSMO!

8 Mei 2023, 8:00 pm
JAKARTA – Lima remaja ditahan polis selepas mereka didapati ‘melepak’ di dalam Masjid An Nur di Batalaiworu, wilayah Sulawesi Tenggara sekitar pukul 11 malam  semalam, lapor portal berita Suara Sulsel.
Lima remaja terdiri daripada empat lelaki dan seorang perempuan itu ditangkap polis selepas pengurus masjid terdengar bunyi bising ketika hendak tidur,  menyebabkannya menghubungi penduduk setempat menerusi kumpulan WhatsApp.
“Kami beramai-ramai memeriksa lantai tingkat dua dan menemui mereka memainkan muzik menggunakan telefon bimbit dan menghisap rokok,” kata pengurus masjid itu yang dikenali sebagai Fandi.
Fandi mengaku sudah dua kali mendapati sepasang remaja iaitu seorang lelaki dan perempuan berada di sekitar lingkungan masjid.
Malah, ada yang sempat tidur berdua di belakang masjid dan kotak derma dicungkil, tabung gas dijatuhkan, manakala kabel sistem televisyen litar tertutup (CCTV)  diputuskan.
Setelah kelima-lima remaja itu ditangkap, dia menghubungi polis yang kemudian menahan mereka. – Agensi


Anwar jangka isu KWSP jadi kempen pembangkang
Oleh Abdul Rahman Razali

8 Mei 2023, 8:00 pm
Anwar jangka isu KWSP jadi kempen pembangkang | 15 MINIT MMTV 8 MEI 2023


Pesohor media sosial terkejut terima gambar bogel disunting aplikasi AI
Oleh KOSMO!

8 Mei 2023, 6:30 pm
LONDON – Seorang wanita terkejut apabila menerima beberapa gambarnya dalam keadaan bogel dan dicipta menggunakan teknologi kecerdasan buatan (AI), lapor akhbar Daily Star semalam.
Pesohor media sosial hanya dikenali sebagai Rachel itu muncul dalam klip video TikTok untuk memberitahu 301,000 pengikutnya bahawa dia menjadi sasaran siri gambar lucah palsu.
Sambil menahan sebak, Rachel berkata, dia telah mesej di laman Instagram daripada akaun tidak dikenali yang mengirimkan pautan gambar bogelnya.
“Ini adalah gambar yang saya siarkan tetapi saya lengkap berpakaian. Mereka menggunakan program AI untuk menyuntingnya dan membuat saya kelihatan berbogel,” kata Rachel.
Oleh kerana gambar itu mempunyai ‘watermark’, individu tersebut menjual gambar yang disuntingnya secara online.
“Lebih memburukkan keadaan, keesokan harinya, saya menerima berpuluh-puluh mesej dengan kiriman gambar itu tanpa watermark.

“Jadi individu tersebut membayar orang untuk membuang watermark dan mula mengedarnya seolah-olah ia gambar asli,” jelas Rachel.
Kejadian itu membuatkan Rachel ketakutan untuk memuat naik gambar di media sosial kerana bimbang dimanipulasi. – Agensi


Ibu, anak, menantu dijel kerana muslihat perkahwinan
Oleh KOSMO!

8 Mei 2023, 7:30 pm
SINGAPURA – Seorang wanita Vietnam berusia 54 tahun, Luong Thi My Hang dihukum penjara enam bulan oleh sebuah mahkamah Khamis lalu selepas dia mengaku bersalah mengatur perkahwinan antara anak perempuanya dengan seorang lelaki Singapura kerana mahukan pas lawatan, lapor portal berita Today.
Anak perempuannya, Vuong Thi My Tuyen, 31, turut dijatuhi hukuman penjara enam bulan, manakala lelaki berusia 51 tahun yang dikahwininya, Hoo Khee Hwa pula didenda S$8,000 (RM27,798) dan dijel enam bulan dalam perbicaraan berasingan.
Pendakwa Raya Pihak berkuasa Pemeriksaan dan Imigresen (ICA), Asisten Superintendan Kelvin Teo memberitahu mahkamah bahawa pada 2016, Luong berkenalan dengan seorang wanita Vietnam, Le Thuy Trieu (Kim) dan menyatakan hasrat untuk memanjangkan tempoh tinggal anak perempuannya di Singapura supaya dia boleh mencari pekerjaan.
Kim mencadangkan supaya anak perempuan Luong mendirikan rumah tangga dengan Hwa bagi melanjutkan tempoh tinggalnya di Singapura.
Apabila Luong memberitahu anak perempuannya tentang idea itu, dia bersetuju untuk mengambil bahagian dalam pengaturan palsu itu, manakala bayaran antara S$14,000 (RM46,915) hingga S$16,000 (RM53,618) dibuat kepada Kim untuk melaksanakan muslihat itu.
Anak perempuannya itu kemudian berkahwin dengan Hwa di Kafe Inspired by Luv di 7 Canning Rise, di mana Pejabat Pendaftaran Perkahwinan juga terletak di situ  dan ia berlaku pada 19 Ogos 2016 dengan Luong adalah salah seorang saksi perkahwinan.

Ketiga-tiga mereka ditangkap pada Februari tahun ini,  namun tidak diketahui bagaimana ICA membongkar perkahwinan palsu itu. – Agensi


Bas terjunam dalam gaung ketika pemandu panaskan enjin
Oleh KOSMO!

8 Mei 2023, 7:00 pm
JAKARTA – Video kemalangan sebuah bas yang meluncur ke arah sebuah gaung di Guci, Jawa Tengah, Indonesia tular di media sosial, lapor laman berita Liputan 6 semalam.
Bas berwarna merah yang dinaiki sekumpulan penduduk dari Tangerang Selatan, Banten itu hilang kawalan dan terbabas sebelum jatuh ke dalam gaung.
Seorang penumpang maut, manakala beberapa yang lain cedera dalam kemalangan itu
Berpuluh-puluh penduduk setempat kemudian bergegas menyelamatkan mangsa-mangsa.
Berdasarkan maklumat yang dikumpul, kejadian itu bermula apabila pemandu bas memanaskan enjin di tempat letak kenderaan.
Pemandu itu kemudian meninggalkan bas dalam keadaan enjin dihidupkan. Bagaimanapun, bas itu tiba-tiba bergerak dan terjunam ke dalam gaung.

Berdasarkan data terkini, seorang mangsa masih mengalami kecederaan serius dan 35 yang lain hanya cedera ringan.
Mayat mangsa yang meninggal dunia akan dibawa ke kawasan pengebumian di Tangerang Selatan. – Agensi


Tak jadi dapat ‘anak’ Kuching, Wany Hasrita bersalin di KL
Oleh TENGKU SUZANA RAJA MAMAT

8 Mei 2023, 6:32 pm
RAWANG – Penyanyi jelita, Wany Hasrita menukar perancangan asal untuk melahirkan bayi sulung di Kuching, Sarawak selepas suaminya mendapat cuti selama sebulan.
Wany atau nama sebenarnya, Nurshazwany Hasrita Hasbullah, 30, yang bakal menimang cahaya mata pada Julai ini akan menjalani pantang di sisi suami dan ibunya, Norita Jaafar, 52, di Kuala Lumpur.
“Alhamdulillah, saya dan kandungan yang kini mencecah usia 31 minggu sihat. Insya-Allah akan bersalin Julai ini.
“Sepatutnya saya merancang untuk bersalin di Kuching kerana mudah, jadi suami tidak perlu cuti panjang. Tapi selepas meneliti perancangan, suami dapat bercuti sebulan, jadi saya tukar perancangan untuk bersalin di Kuala Lumpur.
“Jadi dapatlah suami menjaga saya sepanjang dalam tempoh berpantang,” katanya ketika ditemui pada majlis rumah terbuka Nabila Razali di Setia Eco Templer, di sini semalam.
Menghitung hari untuk bergelar ibu, Wany mengakui perasaannya berdebar berdepan proses tersebut.

“Kita tidak dapat lari daripada perasaan berdebar dan bimbang. Banyak perkara yang saya fikirkan dan selalu bayangkan perkara buruk boleh berlaku. Mahu atau tidak kena hadap juga. Allah beri tempoh sembilan bulan untuk bersedia,” katanya.
Wany berkata, hidup berjauhan dengan suami, Muhd Al-Adib Fahmi Harun, 31, menjadi cabaran terbesar buatnya, namun bersyukur ibunya sentiasa berada di sisi.
“Sejak awal kehamilan, saya tanamkan proses (kehamilan) ini tidak senang dan tidak juga sukar. Semua bergantung kepada mental. Saya cuba biasakan diri dan tidak mahu menyusahkan orang lain,” ujarnya.
Berkongsi pengalaman sepanjang kehamilan, penyanyi lagu Menahan Rindu ini tidak mengalami alahan teruk.
“Saya tidak suka makanan berkuah yang sebelum ini memang menjadi kegemaran saya. Sekarang sudah masuk lapan bulan saya sudah boleh makan semula,” ujarnya.
Wany mendirikan rumah tangga dengan Muhd. Al-Adib yang merupakan seorang juruterbang pada 22 Julai 2022.


Jangan letak beban pelarian kepada kerajaan, komuniti tempatan
Oleh MOHD. HUSNI MOHD. NOOR

8 Mei 2023, 6:31 pm
PUTRAJAYA – Malaysia mahu Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) tidak meletakkan beban pengurusan pelarian semata-mata terhadap kerajaan atau komuniti rakyat tempatan.
Timbalan Perdana Menteri, Datuk Seri Dr. Ahmad Zahid Hamidi berkata, UNHCR perlu melaksanakan tanggungjawabnya terhadap pelarian dan pemohon suaka yang berada di negara ini selaras mandat dan fungsi penubuhannya.
Beliau berkata, kerajaan menghormati mandat penubuhan, fungsi dan peranan UNHCR seperti mana yang diperuntukkan di bawah Resolusi 319 (IV) Perhimpunan Agung PBB (1949) dan Resolusi 428 (V) Perhimpunan Agung PBB (1950).
“Bagaimanapun, perlu diingatkan bahawa Malaysia bukannya negara ahli kepada Konvensyen Mengenai Status Pelarian 1951 dan Protokol Mengenai Status Pelarian 1967.
“Atas prinsip-prinsip nilai kemanusiaan, Malaysia telah membenarkan golongan ini untuk berada sementara di dalam negara sebelum ditempatkan semula ke negara ketiga atau pulang ke negara asal.
“Kerajaan amat mengambil berat terhadap kegusaran rakyat berikutan kehadiran serta aktiviti-aktiviti yang dijalankan segelintir golongan pelarian dan pemohon suaka ini yang bertentangan dengan norma kehidupan, sensitiviti dan budaya setempat yang sekali gus menjejaskan keharmonian rakyat tempatan,” katanya menerusi kenyataan akhbar selepas mempengerusikan Mesyuarat Jawatankuasa Peringkat Tertinggi Pengurusan Pelarian dan Pemohonan Suaka Bil. 2/2023 di sini, hari ini.

Katanya, kerajaan juga mempertimbangkan untuk mengadakan suatu perjanjian bersama UNHCR berhubung peranan dan tanggungjawab UNHCR di dalam negara selaras dengan Resolusi 428 (V) Perhimpunan Agung PBB (1950) tersebut.
Ahmad Zahid berkata, kerajaan amat mengambil berat terhadap peningkatan ketara jumlah pelarian dan pemohon suaka yang memegang Kad UNHCR iaitu 75,617 orang pada tahun 2009 kepada 185,760 orang pada Mac 2023.
“Seramai 160,332 orang (86.3 peratus) daripada keseluruhan pelarian dan pemohon suaka ini adalah pelarian daripada Myanmar dan 107,433 orang (67.0 peratus) daripada pelarian Myanmar adalah etnik Rohingya, Myanmar.
“Pelarian daripada negara lain yang mempunyai signifikan ialah Pakistan (7,109 orang), Yemen (3,466 orang) Afghanistan (3,444 orang), Somalia (3,161 orang) dan Syria (3,161 orang),” katanya. – KOSMO! ONLINE


Penduduk rayu bantuan MB Perak, beribu lalat masuk rumah sehari
Oleh KOSMO!

8 Mei 2023, 5:29 pm
PETALING JAYA – Penduduk di Bandar Baru Setia Awan Perdana, Sitiawan, Perak merayu campur tangan Menteri Besar, Datuk Seri Saarani Mohamad berhubung isu lalat yang terlalu banyak di kawasan perumahan mereka.
Seorang pengguna akaun TikTok @amieelnanis memuat naik beberapa video baru-baru ini menunjukkan keadaan rumahnya yang dipenuhi beribu lalat.
Dakwanya, situasi kurang menyenangkan itu berlaku setiap hari meskipun telah membuat aduan namun masih belum diambil tindakan oleh mana-mana pihak.
“Tolonglah Menteri Besar. Ya Allah Ya Tuhanku. Balik rumah pukul 2.30 pagi dah satu kerja nak kena mop, kena menyapu. Sampai bila?,” soalnya.
Menurut pengguna tersebut, masalah gangguan lalat ini menjadi satu bebanan buat penduduk di kawasan perumah berkenaan.
Dalam pada itu, dia turut meminta bantuan orang ramai untuk tularkan isu ini agar sampai ke pengetahuan pihak berwajib supaya tindakan segera dapat dilakukan.

“Pergilah viralkan dekat mana-mana pun sebab ini suara rakyat. Apabila kita melalui platform yang betul, dia memakan proses yang lama. Jadi kita menggunakan kuasa viral.
“Zaman sekarang zaman viral, apabila isu ini viral, ia akan cepat dapat action (tindakan). Kami (penduduk setempat) mengharapkan kuasa viral orang ramai. Kami penduduk di kawasan banyak lalat memohon tolonglah bantu kami,” rayunya. – KOSMO! ONLINE


Zakaria terima anugerah khas LLM
Oleh ALWANI ZAFIRAH

8 Mei 2023, 5:51 pm
PETALING JAYA – Presiden Persatuan Syarikat Konsesi Lebuhraya Malaysia (PSKLM), Datuk Zakaria Ahmad Zabidi menerima Anugerah Khas Kecemerlangan Personel Industri Lebuh Raya daripada Lembaga Lebuhraya Malaysia (LLM), baru-baru ini.
Beliau diberi pengiktirafan tersebut di atas faktor kepimpinan serta penetapan halu tuju strategik dalam mendepani isu berkaitan industri lebuh raya dan bertindak sebagai pengantara di antara syarikat konsesi dengan agensi kerajaan terutama Kementerian Kerja Raya (KKR) dan LLM.
Anugerah Khas Kecemerlangan Personel Industri Lebuh Raya bertujuan menghargai para personel yang berkhidmat di dalam industri lebuh raya dengan penyampaian perkhidmatan cemerlang.
Majlis penyampaian itu turut disempurnakan Menteri KKR, Datuk Seri Alexander Nanta Linggi bertempat di Dewan Tan Sri M. Yusuff, Kajang, Selangor.
PSKLM dalam satu kenyataan hari ini memaklumkan, Zakaria turut memiliki pengalaman profesional hampir 30 tahun dengan PLUS Malaysia Berhad bermula dari tahun 1991.
“Pada tahun 2017, beliau telah dilantik sebagai Ketua Pegawai Operasi, PLUS Malaysia Berhad dan menjawat jawatan itu sehingga kini. – KOSMO! ONLINE


Sindiket kasut tiruan RM800,000 tumpas
Oleh ISKANDAR SHAH MOHAMED

8 Mei 2023, 5:26 pm
KLANG – Kegiatan haram satu sindiket menjual kasut tiruan berjenama secara dalam talian sejak setahun lalu tumpas apabila digempur pihak berkuasa di Taman Sejati di sini, hari ini.
Ribuan kasut yang diimport dari luar negara itu disimpan di stor rumah kedai disewa sindiket berkenaan sebelum menjualnya menerusi media sosial.
Taktik itu bagaimanapun terbongkar selepas diserbu penguatkuasa Kementerian Perdagangan Dalam Negeri dan Kos Sara Hidup (KPDN) Selangor dengan membawa kepada rampasan kasut berjumlah RM800,000, kira-kira pukul 1 petang tadi.
Ketua Pegawai Penguatkuasa KPDN negeri, Mohd.Khairi Jamaludin berkata, operasi itu dilakukan hasil risikan pihaknya selama sebulan dan aduan awam mengenai aktiviti mencurigakan tersebut.
Katanya, ketika serbuan pihaknya terpaksa memecahkan pintu di tingkat atas premis berkenaan yang dijaga seorang lelaki berusia 31 tahun.
“Pemeriksaan lanjut kemudian menemui kira-kira 4,000 kasut tiruan pelbagai jenama yang melanggari peruntukan Akta Cap Dagangan 2019.

“Lelaki tempatan itu turut ditahan bagi membantu siasatan,” katanya ketika ditemui di lokasi serbuan itu.
Mohd.Khairi menambah semua kasut berkenaan dipercayai dijual dengan harga antara RM180 hingga RM400 sepasang di seluruh negara.
Beliau menjelaskan, siasatan lanjut masih dijalankan sama ada sindiket mempunyai rangkaian lain selain memeriksa pemilik yang menyewakan premis tersebut.
“Ini merupakan serbuan kedua melibatkan nilai rampasan kedua terbesar pada tahun ini.
“Semua rampasan dibawa ke Stor Eksibit KPDN Selangor bagi tindakan lanjut dan kes disiasat mengikut Seksyen 102(1)(c) Akta Cap Dagangan 2019,” ujarnya. -KOSMO!ONLINE


69 balai bomba usia lebih 50 tahun perlu dinaik taraf
Oleh AFIFI HAFIZ MOHD NOR

8 Mei 2023, 5:43 pm
SEREMBAN – Jabatan Bomba dan Penyelamat Malaysia(JBPM) telah mengenal pasti 69 balai bomba dan penyelamat di seluruh negara berusia melebihi 50 tahun yang perlu penambahbaikan dan naik taraf.
Menurut Menteri Pembangunan Kerajaan Tempatan (KPKT) , Nga Kor Ming, telah menyenaraikan kerja-kerja penyelenggaraan dan pembaikan bangunan JBPM sebagai salah satu daripada inisiatif Belanjawan 2023 KPKT.
Katanya, dengan peruntukan khas tambahan sebanyak RM50 juta dibawah Belanja Pembangunan disalurkan kepada JBPM.
“JBPM juga telah mengenalpasti 15 buah balai bomba dan penyelamat daripada senarai itu telah selesai dinaik taraf.
“Dua buah lagi sedangan dalam kerja naik taraf dan satu buah telah dimasukkan dalam permohonan untuk dinaik taraf dalam Rolling Plan ke-4 (RP4) tahun 2024,” katanya ketika berucap pada Majlis Perasmian Balai Bomba dan Penyelamat Seremban di sini hari ini. – KOSMO! ONLINE


Sukan SEA Kemboja 2023: Skuad badminton wanita ‘dimalukan’ Filipina
Oleh MUHAMAD ARDIE PUTRA SUHAIMI

8 Mei 2023, 6:24 pm
PHNOM PENH – Nasib malang melanda kem badminton wanita negara selepas tewas mengejut 0-3 kepada Filipina pada aksi suku akhir acara berpasukan yang berlangsung di Dewan Badminton, Morodok Techo sebentar tadi.
Malaysia diletakkan sebagai pilihan ketiga/keempat terpaksa menurunkan Tan Zhing Yi sebagai perseorangan pertama untuk turun berentap selepas Wong Ling Ching dilaporkan mengalami kecederaan.
Zhing Yi yang berada di ranking ke-138 dunia bergelut untuk mengatasi Mikaela Joy De Guzman sebelum akur dengan keputusan 24-22, 21-18 dalam tempoh 48 minit.
Malaysia semakin parah apabila Low Yee Yuan yang merupakan kapten pasukan wanita negara, digandingkan bersama Valeree Siow dalam beregu wanita, tunduk ditangan Marie Thea Pomar/Alyssa Ysabel Leonardo yang memberikan tentangan sengit dengan keputusan 22-20, 19-21, 24-22.
Tekanan semakin memuncak buat kem Malaysia setelah ketinggalan 0-2 kepada Filipina dengan Siti Nurshuhaini Azman beraksi dalam keadaan gugup ketika berdepan dengan Maria Bianca Ysabel Carlos.
Kesilapan demi kesilapan memakan diri yang menyaksikan Nurshuhaini tewas dengan keputusan 21-16, 21-18 dalam tempoh 34 minit, sekaligus menyaksikan skuad berpasukan wanita negara tersingkir awal dari Sukan SEA Kemboja 2023.

Barisan pemain wanita negara berpeluang untuk menebus kekecewaan ini apabila acara individu bakal membuka gelanggang pada 12 Mei ini. – KOSMO! ONLINE


Bukit Dinding, Bukit TM Wangsa Maju bakal dijadikan hutan simpan kekal – Nik Nazmi
Oleh MUHAMMAD NAJIEB AHMAD FUAD

8 Mei 2023, 6:11 pm
PUTRAJAYA – Kementerian Sumber Asli, Alam Sekitar dan Perubahan Iklim (NRECC) kenal pasti beberapa kawasan di Wilayah Persekutuan untuk dijadikan sebagai hutan simpan kekal (HSK).
Menterinya, Nik Nazmi Nik Ahmad berkata, perbincangan berhubung perkara itu telah dilakukan pada Januari lalu bersama Jabatan Perhutanan Wilayah Persekutuan dan ia melibatkan kawasan di Kuala Lumpur dan Labuan.
Katanya, Bukit Dinding dan Bukit TM Wangsa Maju adalah antara kawasan bakal dijadikan HSK selain pada masa sama kawasan lain mempunyai potensi akan dipantau.
“Kuala Lumpur cabaran besar kerana ia merupakan pusat pembangunan, kita akan cuba lihat beberapa lokasi seperti Bukit Dinding dan Bukit TM Wangsa Maju dan lain-lain lagi,” katanya kepada pemberita selepas majlis pelancaran maskot RoboST di Hotel Le Meridien di sini hari ini.
Terdahulu, media melaporkan, sebuah pertubuhan bukan kerajaan (NGO) berkaitan alam sekitar mencadangkan hutan di beberapa bukit sekitar Kuala Lumpur diwartakan sebagai kawasan hijau oleh DBKL.
Antara yang dicadangkan NGO berkenaan adalah Bukit Dinding, Bukit TM Wangsa Maju, Bukit Kiara dan Bukit Pudu Ulu.

Ujarnya, bagi merealisasikan hasrat itu pelbagai kajian perlu dilakukan sebelum sesebuah kawasan itu diwartakan sebagai HSK di masa akan datang.
“Kita berusaha mengkaji bagi meningkatkan lagi saiz hsk, mana yang ada kita akan kekalkan manakala yang seterusnya ini kita akan tambah,” jelasnya.
Sementara itu, Nik Nazmi berkata pada majlis berkenaan Suruhanjaya Tenaga (ST) turut memperkenal label ST-SIRIM susulan daripada pemeriksaan dan penguatkuasaan di pasaran yang mendapati aktiviti penyalahgunaan label oleh individu yang tidak bertanggungjawab semakin meningkat.
“Kepentingan ST-SIRIM yang baharu bagi memudahkan pengguna menyemak ciri keselamatan kelengkapan elektrik rumah melalui kod QR. Orang ramai dinasihatkan untuk pastikan label ST-SIRIM pada kelengkapan elektrik sebelum membuat pembelian,” ujarnya. – KOSMO! ONLINE


Mahkamah: Jho Low `pengarah bayangan’ pelaburan dana AS$2.3 bilion
Oleh NORLIZAH ABAS

8 Mei 2023, 6:20 pm
KUALA LUMPUR – Mahkamah Tinggi di sini hari ini diberitahu, ahli perniagaan dalam buruan, Low Taek Jho atau Jho Low merupakan `pengarah bayangan’ di sebalik transaksi pelaburan dana luar pesisir bernilai AS$2.3 bilion.
Kevin Michael Swampillai berkata, Jho Low berperanan memberi `lampu hijau’ meluluskan pelaburan dana dalam Brazen Sky Limited manakala bekas pegawai 1Malaysia Development Berhad (1MDB) seperti Jasmine Loo dan Terence Geh melaksanakan arahan tersebut.
Beliau yang merupakan bekas Ketua Perkhidmatan Pengurusan Kekayaan di Bank BSI Cawangan Singapura berkata, Jasmine dan Terence tidak diberi kuasa membuat keputusan dan terpaksa merujuk kepada Jho Low selaku individu paling berkuasa dalam 1MDB.
“Jho Low seperti `pengarah bayangan’ dan arahan beliau paling kerap dilaksanakan,” demikian ujar saksi pendakwaan ke-44 pada sesi pemeriksaan balas oleh peguam Tan Sri Dr. Muhammad Shafee Abdullah.
Terdahulu, Kevin dirujuk dengan pernyataan saksinya yang menyatakan bahawa Brazen Sky membuat `keputusan bebas’ berhubung niat untuk memindahkan aset kepada dana fidusiari AS$2.3 bilion.
Ujarnya, peranan bank berkenaan dalam mengenal pasti dana fidusiari melibatkan Bridge Partners dan Brazen Sky.

Kevin bersetuju dengan cadangan pasukan pembelaan bahawa Jho Low kerap dirujuk dan dalam isu melibatkan Brazen Sky, wujud fakta bagi menyokong pemerhatian beliau bahawa kebanyakan arahan dikeluarkan oleh Jho Low.
Mahkamah sedang mendengar perbicaraan terhadap Datuk Seri Najib Tun Razak yang berdepan empat pertuduhan menggunakan kedudukannya untuk menerima suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama. – KOSMO! ONLINE


‘Rafizi lebih bijak jadi pembangkang’
Oleh HARRITH HISHAM dan NURUL IRDINA SUMALI

8 Mei 2023, 5:39 pm
PETALING JAYA – Kerajaan menerusi Kementerian Ekonomi disaran memberikan tumpuan sepenuhnya kepada pemulihan ekonomi negara berbanding isu politik.
Ketua Penerangan Bersatu, Datuk Razali Idris berkata, kerajaan sepatutnya berusaha merancakkan kembali ekonomi terutama selepas pasca Covid-19.
“Apabila Kadar Dasar Semalaman (OPR) naik, ia akan menyebabkan harga barangan keperluan meningkat.
“Namun Menteri Ekonomi, Rafizi Ramli cakap, rakyat tidak terkesan. Saya tak tahu apa maksud sebenar dan (kenyataan) itu nampak bodoh.
“Dahulu nampak bijak ketika jadi pembangkang, tetapi sekarang nampak kebodohan itu datang mengejut,” katanya ketika ditemui pada Majlis Bersatu Beraya bersama Media di Wangsa 118, di sini hari ini.
Turut hadir, Presiden Bersatu, Tan Sri Muhyiddin Yassin, Timbalan Presiden Bersatu, Datuk Seri Ahmad Faizal Azumu dan Ahli Majlis Pimpinan Tertinggi Bersatu, Datuk Seri Mohamed Azmin Ali.

Mengulas berkenaan usaha untuk menggulingkan Kerajaan Perpaduan, Razali memberitahu, tiada perbincangan dilakukan parti Bersatu.
Menurutnya, pentadbiran Datuk Seri Anwar Ibrahim perlu yakin dengan majoriti 148 kerusi Parlimen dan tidak mendengar gosip murahan di luar.
“Saya nampak kerajaan perlu beri tumpuan pada ekonomi, jangan fikir pasal cakap-cakap di luar sebab Perdana Menteri sudah meyakinkan diri sendiri dengan jumlah sokongan 148.
“Jadi, jumlah itu memang payah nak goncang. Kita di Bersatu pun tidak pernah bincang untuk gulingkan kerajaan,” jelasnya. – KOSMO! ONLINE


Yang Dipertua DUN N. Sembilan diarah bayar RM6,000 kes saman fitnah
Oleh NOR SHAFAWATI YUP

8 Mei 2023, 5:35 pm
SEREMBAN – Mahkamah Tinggi Seremban di sini hari ini menolak permohonan saman sivil yang dikemukakan oleh Yang Dipertua Dewan Undangan Negeri (DUN) Negeri Sembilan, Datuk Zulkefly Mohamad Omar terhadap empat individu berhubung hantaran kenyataan fitnah atau artikel dimuat naik di Facebook PH Hot Coffee, tiga tahun lalu.
Hakim Wan Fadhilah Nor Wan Idris menolak tuntutan saman sivil yang dibuat oleh Zulkefly pada 5 Februari 2020 dengan mengarahkan plantif membayar kos RM1,500 kepada setiap defendan.
Empat defenden berkenaan ialah Ahli Dewan Undangan Negeri (ADUN) Lenggeng, Suhaimi Kassim; bekas Setiausaha Parti Amanah Negara (Amanah) Negeri Sembilan, Mohd. Asri M Jamil; bekas pegawai khas Yang Dipertua Dun Negeri Sembilan tersebut, Adli Adnan dan bekas ahli Parti Amanah, Tandiko Dalusin.
Menurut peguam Ahmad Lokman Abdul Aziz dari Tetuan Aslizan Intan Ruwaida & Partners yang mewakili defendan kedua, Adli, sepatutnya prosiding hari ini untuk dimaklumkan status mediasi, tetapi peguam plantif gagal hadir walaupun diberi tempoh sehingga 11 pagi.
“Pada 15 Mac lalu, hakim telah mengarahkan pihak plaintif untuk merujuk tuntutan saman sivil itu kepada Pusat Mediasi Mahkamah Seremban.
“Bagaimanapun, plantif tidak patuh arahan itu dan Penolong Kanan Pendaftar Mahkamah telah menghantar email untuk pihak-pihak (tersebut) hadir ke mahkamah secara fizikal pada hari ini untuk memaklumkan status mediasi, namun peguam plaintif gagal untuk hadir ke Mahkamah,” katanya di sini hari ini.

Sementara itu, Suhaimi, Mohd. Asri dan Tandiko diwakili peguam Ardelliza Izmaryanti Shafie dari Tetuan Hanif Hassan & Co.
Plantif pula diwakili peguam, Kamal Hisham Jaafar dari Tetuan Kamal Hisham & Associates.
Pada 2020, Zulkefly yang ketika itu Naib Pengerusi 2 Amanah Negeri Sembilan mendakwa tindakan saman itu dibuat kerana pihak berkenaan menerbitkan artikel dan tulisan berunsur fitnah, mengaibkan dan berniat jahat terhadapnya selaku Speaker DUN Negeri Sembilan. – KOSMO! ONLINE


Agong dijadual lancar Minggu Perpaduan Negara
Oleh SYED AZLAN SAYID HIZAR

8 Mei 2023, 5:29 pm
KANGAR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijadualkan berangkat menyempurnakan pelancaran Minggu Perpaduan Negara peringkat kebangsaan di Kuching Waterfront, Sarawak yang bermula pada 21 Mei ini.
Menteri Perpaduan Negara, Datuk Aaron Ago Dagang berkata, Minggu Perpaduan Negara akan menjadi satu program signatur terbesar kepada kementerian yang akan meraikan kepelbagaian kaum, agama serta budaya masyarakat Malaysia.
“Program perpaduan ini juga bertujuan menjadi wadah mengeratkan dan merapatkan hubungan pelbagai kumpulan etnik serta kaum di negara ini, sesuai dengan temanya iaitu perpaduan dalam kepelbagaian,” katanya kepada pemberita di Kompleks Dewan Undangan Negeri (DUN) Perlis di sini hari ini.
Tambahnya, program itu juga lebih menjurus kepada kembara perpaduan di bawah Kerajaan Madani pimpinan Perdana Menteri, Datuk Seri Anwar Ibrahim, sekali gus dapat mengecilkan jurang perkauman di negara ini. – KOSMO! ONLINE


Kemudahan Hartalega di Bestari Jaya ditamatkan
Oleh KOSMO!

8 Mei 2023, 4:53 pm
PETALING JAYA – Kemudahan Bestari Jaya milik Hartalega Holdings Berhad (Hartalega) telah ditamatkan dan operasinya akan disatukan di Kompleks Pembuatan Sarung Tangan Bersepadu Generasi akan datang syarikat di Sepang.
Ketua Pegawai Eksekutifnya, Kuan Mun Leong berkata, ini adalah sebahagian daripada komitmen syarikat terhadap pertumbuhan jangka panjang yang mampan.
Menurut beliau, penyahtauliahan kemudahan Bestari Jaya yang terdiri daripada empat kilang pengeluaran yang sebahagiannya telah beroperasi sejak 2004 itu, dijangka siap menjelang akhir tahun ini.
 “Ini adalah keputusan yang sukar namun ia perlu dilaksanakan untuk memastikan Hartalega dapat mengharungi landskap pasaran yang mencabar.
“Dengan tempoh kira-kira enam bulan untuk penyahtauliahan selesai, kami telah melaksanakan langkah-langkah untuk membantu pekerja yang terjejas, yang mana ia termasuk peluang untuk penempatan semula ke kemudahan NGC kami.
“Ia berkaitan dengan pakej pemberhentian yang kompetitif, bagi pekerja yang terjejas pula akan disediakan dengan  sokongan penempatan dalam tempoh enam bulan, khidmat bantuan yang dedikasi untuk menangani sebarang kebimbangan dan pertanyaan pekerja.

“Turut disediakan bantuan sumber manusia dan kaunseling perseorangan untuk kakitangan yang terjejas serta menyediakan pelan strategik lima tahun untuk memperkukuh daya tahan perniagaan dan kemampanan jangka panjang,” ujarnya.
Tambah Mun Leong, berbanding barisan pengeluaran tercanggih di kemudahan NGC syarikat, kemudahan Bestari Jaya kurang cekap dan dihadkan oleh teknologi lama, menjana tenaga dan kos buruh yang lebih tinggi dan juga kos penyelenggaraan yang lebih tinggi disebabkan usia kemudahan di situ.
“Oleh itu, sebaik sahaja penyahtauliahan selesai, kami menjangkakan terdapat pengurangan dalam kos operasi dan susut nilai, yang akan memberi manfaat langsung kepada pendapatan kami,” jelas beliau.
Berikutan langkah penyahtauliahan, Hartalegat menjangka untuk mengiktiraf kerugian kemerosotan nilai sebanyak RM347 juta untuk tahun kewangan (TK) 2023 dan peruntukan selanjutnya untuk kos pemberhentian dan perbelanjaan obligasi kontrak berjumlah lebih kurang RM70 juta untuk TK 2024. -KOSMO!ONLINE


300 penduduk resah rekahan cerun
Oleh MUHAMMAD SHAHIZAM TAZALI

8 Mei 2023, 5:22 pm
MELAKA – Kira-kira 300 penduduk Taman Muzaffar Shah di sini buntu memikirkan keselamatan diri dan kediaman mereka selepas berlaku rekahan cerun akibat daripada projek pembangunan komersial.
Seorang penduduk, Zainon Baba, 52, berkata, dia tidak dapat tidur lena setiap kali hujan lebat kerana bimbang pagar zink yang dipasang pemaju di tepi cerun runtuh akibat pergerakan tanah.
Menurutnya, insiden tebing runtuh pernah berlaku sebelum ini dan pemaju telah melakukan kerja-kerja baik pulih, namun kualiti kerja yang tidak seberapa menyebabkan masalah itu kembali berulang.
“Pemaju perlu pastikan kerja mereka berkualiti supaya runtuhan tidak berlaku lagi, sekarang saya dah tidak percaya lagi kepada kualiti kerja mereka walaupun pemaju ada melakukan kerja-kerja pembaikan.
“Saya juga berdepan masalah habuk yang menyebabkan rumah menjadi kotor dan pakaian tidak lagi boleh disidai di luar rumah,” katanya ketika ditemui pemberita di sini, hari ini.
Tambahnya, penduduk terpaksa berdepan dengan pelbagai gangguan rutin kehidupan selepas projek itu mula dilaksanakan pada 2021.

Sementara itu, Pengerusi Jawatankuasa Pembangunan dan Keselamatan Kampung (JPKK) Ayer Keroh Height, Ismail Othman, 64, berkata, para penduduk merayu campur tangan Ketua Menteri Melaka, Datuk Seri Ab. Rauf Yusoh supaya penyelesaian tuntas dapat dicapai.
Katanya, pelbagai usaha telah dilakukan sebelum ini termasuk mengadakan pertemuan dengan Majlis Perbandaran Hang Tuah Jaya (MPHTJ) dan pemaju, tetapi masih tiada tindakan konkrit untuk memastikan keselamatan 60 kediaman yang terlibat.
“Saya tidak nampak apa yang mereka lakukan dapat menjamin keselamatan kami. Pagar dan longkang juga dibuat sambil lewa dan tidak memuaskan.
“Saya mohon pihak yang berkenaan untuk mengkaji langkah penyelesaian jangka panjang seperti membuat dinding yang lebih kukuh. Justeru, kami mohon campur tangan untuk beri perhatian terhadap projek berkenaan,” ujarnya. – KOSMO! ONLINE


Aktres Thai lapor polis tujuan beli racun
Oleh KOSMO!

8 Mei 2023, 5:24 pm
BANGKOK – Pelakon popular, Preechaya Pongthananikorn tampil membuat laporan polis semalam bagi menjelaskan bahawa dia membeli racun sianida menerusi internet untuk membunuh reptilia yang menyerang anjing peliharaan di belakang rumah ibunya, lapor portal berita Thai PBS.
Aktres itu ditemani ibunya dan seorang peguam semasa membuat laporan polis.
Preechaya berkata, racun itu sama seperti yang digunakan suspek pembunuh bersiri, Sararat Rangsiwuthaporn.
Sararat kini berdepan 13 tuduhan melakukan pembunuhan terancang.
Peguam Preechaya, Monchai Jongkrairattnakul memberitahu media, anak guamnya membuat laporan polis untuk menjelaskan dia membeli sianida tanpa niat untuk membahayakan sesiapa, sebaliknya untuk menghapuskan ular dan biawak.
Pelakon itu juga berkata, dia tidak tahu sama ada polis akan mendakwanya kerana memiliki sianida secara haram sambil menambah, mana-mana bahan kimia berbahaya ada dalam simpanannya telah diserahkan kepada polis.

Sebelum itu, Preechaya memohon maaf secara terbuka kerana membeli sianida untuk meracun ular dan biawak di belakang rumahnya tanpa mengetahui perbuatan itu menyalahi undang-undang.
Ia termaktub atas kesalahan memiliki bahan kimia berbahaya tanpa permit.
Dalam temu bualnya menerusi program bual bicara popular, Hone Krasae, aktres itu menangis sambil memohon maaf atas kesilapannya.
Aktres tersebut berkata, semasa menonton program berita televisyen, dia dan teman lelakinya dari Switzerland bertengkar tentang racun sianida kerana kekasihnya berkata, memiliki bahan kimia berbahaya diharamkan di Switzerland.
Namun Preechaya menegaskan racun tersebut boleh dibeli menerusi internet di Thailand.
Wanita itu berkata, pada 25 April lalu, dia memesan sianida menerusi internet dan membayar 3,132 baht (RM408.31). Dua hari kemudian, bahan kimia itu dihantar melalui bungkusan ke rumahnya. – Agensi


Dua lelaki tak sempat jual 333 guni sosej seludup
Oleh ROHANA MOHD. NAWI

8 Mei 2023, 4:57 pm
JELI – Dua lelaki dicekup selepas didapati membawa sebanyak 333 guni sosej bernilai RM188,200 yang dipercayai diseludup dari Thailand di dalam sebuah lori yang dinaiki mereka di Batu 6, Jalan Raya Timur-Barat, Batu Melintang di sini semalam.
Kedua-dua lelaki yang berusia 37 dan 38 tahun itu ditahan selepas sepasukan pegawai dan anggota Bahagian Siasatan Jenayah, Ibu Pejabat Polis Daerah (IPD) Jeli menahan sebuah lori jenis Hicom kira-kira pukul 11 malam.
Ketua Polis Daerah Jeli, Superintendan Saari Yaacob berkata, pemeriksaan di dalam lori terbabit menemui sebanyak 333 guni berisi sosej sejuk beku tanpa kelulusan Kementerian Kesihatan (KKM).
Menurutnya, pemeriksaan lanjut di dalam kesemua guni itu mendapati ia mengandungi sebanyak 1,382 bungkusan sosej.
“Hasil siasatan mendapati, kesemua sosej sejuk beku itu diseludup dari Thailand dan ia akan dijual untuk pasaran negeri di utara tanah air.
“Kedua-dua lelaki itu gagal mengemukakan sebarang dokumen perakuan kelulusan KKM terhadap bekalan sosej yang dibawa mereka,”katanya dalam satu kenyataan hari ini.

Saari memberitahu, kedua-dua suspek dan kesemua barang rampasan diserahkan kepada KKM untuk siasatan lanjut mengikut Seksyen 4(1)(f) Akta Makanan 1983. – KOSMO! ONLINE


Wan Saiful hantar surat isu perundangan kepada SPRM
Oleh NORLIZAH ABAS

8 Mei 2023, 4:36 pm
KUALA LUMPUR – Bekas Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan menghantar surat mengandungi isu perundangan kepada Suruhanjaya Pencegahan Rasuah Malaysia (SPRM) melibatkan dua pertuduhan rasuah yang dihadapinya.
Peguam Amer Hamzah Arshad mewakili Wan Saiful memberitahu Mahkamah Sesyen di sini hari ini, pihaknya menyerahkan surat tersebut melalui emel pada 2 Mei lalu.
“Kami mahu isu yang dibangkitkan dalam surat tersebut diteliti kerana ia membabitkan pertuduhan yang akan dibicarakan di mahkamah,” katanya pada pengurusan kes hari ini.
Timbalan Pendakwa Raya Siti Amirah Muhammad Ali berkata, pihaknya menerima surat berkenaan pada 3 Mei dan sedang mempertimbang isu yang dibangkitkan.
“Surat tersebut akan dirujuk kepada pengarah pendakwaan dan kami akan memberi maklum balas mengenai perkara tersebut dalam tempoh 14 hari dari tarikh surat itu diterima,” katanya.
Selain itu, Siti Amirah berkata pihaknya masih belum memperoleh beberapa dokumen daripada pihak bank berkaitan perbicaraan untuk diserahkan kepada pasukan pembelaan.

“Sehubungan itu, kami mohon tarikh pengurusan kes yang lain untuk pihak kami memaklumkan perkembangan mengenai surat tersebut selain menyerahkan dokumen berkenaan dan pernyataan saksi kepada pihak pembelaan,” katanya.
Hakim Rozina Ayob kemudian berkata, sebarang isu dalam kes itu sepatutnya diselesaikan dalam tempoh tiga bulan sejak kes tersebut bermula dan tarikh perbicaraan sepatutnya boleh ditetapkan hari ini.
“Mahkamah menetapkan pengurusan kes pada 22 Mei untuk pihak-pihak memaklumkan mengenai perkembangan surat tersebut dan penyerahan dokumen serta pernyataan saksi kepada pihak pembelaan,” katanya.
Sementara itu, Amer Hamzah ketika ditemui pemberita berkata dalam surat tersebut pihaknya membangkitkan bahawa pertuduhan terhadap anak guamnya tidak menepati Seksyen 152, 153 dan 154 Kanun Prosedur Jenayah.
Pada 22 Mac lalu, mahkamah diberitahu, Wan Saiful Wan Jan akan mengemukakan representasi berkaitan dua pertuduhan rasuah berhubung Program Jana Ekonomi Pemerkasaan Kontraktor Bumiputera Berwibawa (Jana Wibawa) yang dihadapinya. – KOSMO! ONLINE


Dua maut, seorang cedera motosikal bertembung
Oleh NUR SYAZWANA MANSOR

8 Mei 2023, 5:16 pm
YAN – Dua penunggang motosikal maut manakala seorang pembonceng cedera dalam kemalangan di Jalan Sungai Dedap, Kampung Pisang, di sini malam semalam.
Dalam kejadian kira-kira pukul 9.15 malam itu, dua mangsa iaitu Nur Aina Ellysya Abdul Hadi, 13, dan Mohd Khatib Sharbini Tajuddin, 41, meninggal dunia di lokasi kejadian.
Seorang pembonceng yang merupakan adik perempuan kepada Nur Aina Ellysya berusia 11 tahun dilaporkan mengalami kecederaan.
Ketua Polis Daerah Yan, Deputi Superintendan Shahnaz Akhtar Haji berkata, kejadian berlaku ketika motosikal jenis Honda EX5 ditunggangi Mohd. Khatib dalam perjalanan dari arah Sungai Limau Dalam ke Kampung Bahagia, manakala motosikal dinaiki dua beradik itu datang dari arah bertentangan.
“Sebaik tiba di tempat kejadian, motosikal jenis Yamaha Y15ZR yang dinaiki dua beradik itu masuk ke laluan bertentangan lalu bertembung dengan Honda EX5.
“Akibat rempuhan itu, kedua-dua penunggang motosikal meninggal dunia di tempat kejadian, manakala seorang pembonceng cedera,” katanya ketika dihubungi di sini hari ini.

Kata beliau, mayat kedua-dua mangsa dihantar ke Unit Forensik Hospital Yan untuk bedah siasat.
“Kes disiasat mengikut Seksyen 41(1) Akta Pengangkutan Jalan 1987,” ujarnya. – KOSMO! ONLINE


6 sekeluarga tinggal sehelai sepinggang, rumah dijilat api
Oleh AZIZAH SHAFIEI

8 Mei 2023, 4:44 pm
BERA – Enam sekeluarga tinggal sehelai sepinggang selepas rumah mereka di Taman Kerayong Makmur, di sini musnah dalam kejadian kebakaran hari ini.
Ketua Balai Bomba dan Penyelamat Triang, Suhairul Ibrahim berkata, kejadian kira-kira pukul 1.10 tengah hari itu tidak menyebabkan kemalangan jiwa atau kecederaan.
Beliau berkata bomba menerima panggilan kecemasan pada pukul 1.10 tengah hari dan seramai 11 anggota bergegas ke lokasi kejadian.
“Apabila tiba di lokasi, benar berlaku kebakaran dan dipercayai api bermula daripada bahagian dapur.
“Kemusnahan melibatkan 100 peratus dan tidak membabitkan mangsa,”katanya di sini hari ini.
Menurutnya, pasukan bomba berjaya mengawal kebakaran dalam tempoh 35 minit dan pemantauan masih dilakukan.

Katanya punca kejadian dan jumlah kerugian masih dalam siasatan. – KOSMO! ONLINE


Misteri kehilangan lebih 20 ekor lembu terjawab
Oleh ASLIZA MUSA

8 Mei 2023, 4:38 pm
SUNGAI SIPUT – Misteri kehilangan lebih 20 ekor lembu milik penternak di Ladang Perlop 3, Lasah di sini sejak bulan lalu terjawab dengan penemuan bangkai haiwan ternakan itu dipercayai dibaham harimau belang.
Penternak, Mohd. Hazwan Ramli, 35, berkata, dia menyedari kejadian itu selepas menemui tapak kaki haiwan buas itu berhampiran bangkai anak lembu pukul 8.30 pagi, semalam.
“Sejak bulan puasa lagi banyak lembu yang hilang, lebih 20 ekor termasuk semalam. Sebelum ini, saya hanya jumpa tulang sahaja tetapi semalam bangkai anak lembu separuh badan.
“Memang sejak awal lagi saya syak harimau sebab nampak kesan tapak kaki haiwan liar itu. Saya yakin kehilangan semua ternakan tersebut angkara ‘pak belang’,” katanya di sini hari ini.
Menurut Mohd. Hazwan, selain terpaksa menanggung kerugian lebih RM50,000, dia diselubungi perasaan bimbang diserang haiwan itu ketika menguruskan ternakannya di kandang.
Bagaimanapun katanya, setakat ini, dia tidak pernah terserempak mahupun mendengar bunyi ngauman haiwan itu.

“Saya yakin harimau itu masih berkeliaran di kawasan ladang kelapa sawit ini. Malah sejak kejadian itu, banyak lembu tidak berada di kandang sebaliknya ‘lari’ ke kampung Orang Asli berhampiran.
“Saya pernah juga buat rondaan, tetapi tidak pernah pula terserempak,” katanya yang mempunyai lebih 100 haiwan ternakan termasuk lembu, kambing dan kerbau.
Tambahnya, laporan telah pun dibuat kepada Jabatan Perlindungan Hidupan Liar dan Taman Negara (Perhilitan) Perak dan berharap tindakan segera diambil pihak berkenaan. – KOSMO! ONLINE


Banduan akhir sebak dapat peluk ibu uzur
Oleh JAMLIAH ABDULLAH

8 Mei 2023, 5:04 pm
ALOR SETAR – Seorang banduan akhir sebak apabila dapat memeluk ibunya yang uzur selepas 11 tahun terpisah di sebalik tirai besi pada program Jalinan Kasih sempena Aidilfitri Penjara Pokok Sena, dekat sini hari ini.
Menurut Amir, 43, yang kini menjalani hukuman penjara akibat jenayah dadah, pertemuan itu sangat menginsafkan diri apatah lagi melihat kesanggupan ibunya yang menghadiri majlis itu dengan berkerusi roda.
“Perasaan sedih dan gembira kerana buat pertama kali dapat memeluk mak sejak 11 tahun lepas. Mak sudah berusia 78 tahun dan tidak sihat tetapi dia sanggup datang tengok saya hari ini,” katanya ketika ditemui selepas program tersebut yang berlangsung selama tiga jam.
Dalam program itu, seramai 15 banduan berpeluang bertemu dengan keluarga masing-masing sambil menikmati juadah hari raya dan persembahan nyanyian banduan terlibat.
Kata Amir, di sebalik bergelar banduan akhir, dia tetap menaruh harapan agar dibebaskan juga satu hari nanti melalui pengampunan Sultan.
“Itu sahaja harapan saya untuk bebas dan kembali menjalani hidup baharu bersama mak. Saya sudah insaf atas semua kesalahan saya dahulu kerana terlalu mengejar kemewahan dengan cara salah,” ujarnya.

Mengimbas tentang hukuman penjaranya atas kesalahan dadah, Amir mengakui, desakan hidup dan masalah kewangan ketika itu menjadikan dia hilang panduan hidup.
“Saya baru kahwin empat bulan ketika itu dan sanggup memilih jalan mudah untuk dapatkan wang demi kemewahan hidup dan natijahnya saya meringkuk dalam penjara,” katanya.
Seorang lagi banduan akhir, Siti, 26, yang menjalani hukuman mengikut Seksyen 302 Kanun Keseksaa, dia sangat merindui suasana berhari raya bersama keluarga di kampung.
“Tetapi saya sangat beruntung kerana terpilih dalam program ini dan dapat berjumpa dengan keluarga termasuk datuk dan nenek saya. Hilang kerinduan,” katanya yang didapati bersalah kerana membunuh bayi yang baru dilahirkan pada 2017. – KOSMO! ONLINE


Pembinaan jalan alternatif Seremban-Kuala Pilah-Serting di peringkat kajian
Oleh ZAKKINA WATI AHMAD TARMIZI

8 Mei 2023, 5:13 pm
SEREMBAN – Satu kajian bagi pembinaan jalan alternatif menghubungkan Seremban-Kuala Pilah-Serting kini sedang dilaksanakan oleh pihak Kementerian Kerja Raya sebagai langkah menyelesaikan isu kesesakan teruk trafik di Jalan Seremban-Kuala Pilah.
Menteri Besar, Datuk Seri Aminuddin Harun berkata, kajian tersebut dijangka akan berakhir pada 26 Julai depan dan kerajaan negeri berharap peruntukan bagi pembinaan laluan tersebut akan diluluskan oleh kerajaan Persekutuan menerusi belanjawan tahun hadapan.
“Untuk makluman, buat masa ini pihak Kementerian Kerja Raya sedang melaksanakan kajian laluan alternatif, Jalan Seremban-Kuala Pilah-Serting yang dijangka berakhir pada 26 Julai 2023.
“Sebulan setengah yang lepas, saya bersama pihak Kementerian Kerja Raya telah berbincang mengenai alternatif jalan ini dan insya-Allah kita berharap supaya ia dapat diluluskan pada bajet yang akan datang oleh kerajaan Persekutuan,” katanya dalam Persidangan Kelima Penggal Kelima Dewan Undangan Negeri, Negeri Sembilan Yang Ke-14 di sini hari ini.
Beliau menjawab pertanyaan Datuk Shamsulkahar Mohd. Deli (BN-Serting) dalam sesi pertanyaan lisan yang ingin mengetahui inisiatif dan tindakan kerajaan negeri bagi memastikan pembinaan lebuh raya yang menghubungkan Seremban- Jempol dapat dilaksanakan sekali gus menyelesaikan masalah trafik di Jalan Seremban-Kuala Pilah.
Sementara itu, Aminuddin memaklumkan, sebabai mengatasi masalah kesesakan di kawasan tersebut, kerajaan negeri telah memohon kepada pihak Kementerian Kerja Raya bagi pembinaan jalan baharu menghubunhkan Ulu Bendul ke Juasseh.

“Kerajaan negeri juga melalui Jabatan Kerja Raya (JKR) negeri telah mengangkat permohonan projek membina jalan baharu dari Ulu Bendul ke Juasseh di bawah Rancangan Malaysia Ke-12 (RMK-12) Rolling Plan (RP) 4 ke Kementerian Kerja Raya pada 27 Februari lalu bagi mengatasi masalah kesesakan lalu lintas di kawasan ini,” katanya. – KOSMO! ONLINE


Perkeso sasar lebih 6,000 pekerjaan di Kelantan
Oleh ROSLIZA MOHAMED

8 Mei 2023, 4:27 pm
KOTA BHARU – Pertubuhan Keselamatan Sosial (Perkeso) menyasarkan penempatan pekerjaan kepada seramai 6,888 individu bagi mengurangkan kadar pengangguran di Kelantan sepanjang tahun ini.
Pengarahnya, Nora Yaacob berkata, berdasarkan statistik Jabatan Perangkaan, kadar pengangguran di Kelantan dianggarkan 4.1 peratus pada Februari lalu dan 4.4 peratus pada bulan Januari.
Menurutnya, jumlah itu menunjukkan bahawa kadar pengangguran di Kelantan tinggi berbanding 3.6 peratus bagi seluruh negara.
“Jadi, Perkeso Kelantan membuat penempatan pekerjaan kepada 6,888 individu bagi mengurangkan kadar pengangguran di negeri ini apabila sudah berjaya menempatkan pekerjaan kepada seramai 5,500 orang pada tahun lalu.
“Kadar pengangguran tinggi juga berpunca daripada ramai individu di Kelantan memilih untuk bekerja sendiri malah ada dalam kalangan mereka memilih pekerjaan yang bakal diceburi,” katanya pada sidang akhbar selepas Majlis Sambutan Aidilfitri Perkeso Kelantan di Wisma Perkeso di sini hari ini.
Mengulas lanjut, Nora memberitahu, insentif kerjaya Madani yang melibatkan daya kerjaya, dan bina kerjaya termasuk orang Asli, wanita, orang kelainan upaya (OKU), graduan Program Latihan Teknikal dan Vokasional (TVET) atau lepasan sekolah dapat membantu mengurangkan kadar pengangguran. – KOSMO! ONLINE


Gelombang kedua pembenihan awan perlu dilaksana di P. Pinang
Oleh SAFINA RAMLI

8 Mei 2023, 4:31 pm
GEORGE TOWN – Perbadanan Bekalan Air Pulau Pinang (PBAPP) akan mengesyorkan operasi pembenihan awan gelombang kedua di Pulau Pinang dalam masa terdekat setelah rizab air mentah di empangan Teluk Bahang dan Air Itam masih di bawah paras 50 peratus.
Ketua Pegawai Eksekutifnya, Ir. Pathmanathan berkata, operasi pembenihan awan gelombang pertama untuk Pulau Pinang telah dijalankan pada 2 hingga 4 Mei lalu namun, jumlah taburan hujan yang dicetuskan hasil operasi tersebut masih belum dapat memenuhi kedua-dua empangan itu.
“Sepanjang tempoh 3 hari itu, PBAPP merekodkan taburan hujan 8.5 mm di kawasan tadahan air empangan Air Itam dan taburan hujan 19.5 mm di kawasan tadahan air empangan Teluk Bahang.
“Terdapat hujan di kawasan tadahan air empangan Air Itam dan empangan Teluk Bahang pada hari pembenihan awan dijalankan namun, lebih banyak hujan diperlukan untuk mengisi semula empangan,” katanya dalam kenyataan di sini hari ini.
Sebelum ini, PBAPP memaklumkan operasi pembenihan awan dijangka dilaksanakan pada awal bulan ini membantu mencetuskan hujan di kawasan empangan Teluk Bahang dan Air Itam.
Menurutnya, setakat 7 Mei lalu, empangan Air Itam merekodkan kapasiti empangan pada paras 41.5 peratus manakala empangan Teluk Bahang pada paras 48.4 peratus.

Beliau memberitahu, dengan kemungkinan berlakunya fenomena El Nino (panas dan kering) tahun ini, adalah mustahak untuk melakukan segala yang boleh dilakukan bagi mengelakkan kedua-dua empangan di Pulau Pulau Pinang daripada kering sebelum tiba musim hujan akan datang.
“Oleh itu, PBAPP mengesyorkan pelaksanaan pembenihan awan gelombang kedua di Pulau Pinang untuk mengoptimumkan taburan hujan di kawasan tadahan air empangan Air Itam dan empangan Teluk Bahang,” katanya.
Tambahnya, dalam tempoh 1 Januari hingga 7 Mei lalu, kapasiti efektif Empangan Air Itam menyusut sebanyak 41 peratus manakala kapasiti efektif Empangan Teluk Bahang menyusut sebanyak 15.6 peratus.
“Ini kerana kapasiti efektif maksimum empangan Air Itam adalah 2,160 juta liter (ML) manakala kapasiti efektif maksimum empangan Teluk Bahang adalah ketara lebih tinggi iaitu 18,240 ML.
“Salah satu faktor utama yang menyebabkan penyusutan pantas rizab empangan pada tahun 2023 adalah jumlah hujan yang rendah sejak 1 Januari lalu. Faktor lain adalah penggunaan air yang tinggi terutamanya penggunaan air domestik yang menyumbang 61.6 peratus daripada jumlah penggunaan air di Pulau Pinang pada tahun 2022,” jelasnya.
Justeru tambahnya, PBAPP merayu kepada semua pengguna air domestik di Pulau Pinang agar mengurangkan penggunaan air di rumah dengan kadar segera. – KOSMO! ONLINE


Warga Myanmar, Vietnam terlibat sindiket dadah di P. Pinang
Oleh SAFINA RAMLI

8 Mei 2023, 4:23 pm
GEORGE TOWN – Sembilan individu termasuk enam warga asing ditahan polis selepas disyaki terlibat dalam sindiket pengedaran dadah dalam siri serbuan berasingan di negeri ini pada 2 hingga 6 Mei lalu.
Dalam serbuan yang dijalankan di pusat bandar, Ayer Itam dan Permatang Pauh di sini, polis turut merampas pelbagai jenis dadah bernilai RM274,482 yang dipercayai untuk pasaran tempatan.
Ketua Polis Negeri, Datuk Mohd. Shuhaily Mohd Zain berkata, penahanan sepasang suami isteri iaitu seorang lelaki tempatan dan wanita warga Vietnam berusia 32 serta 34 tahun dilakukan dalam siri tangkapan pertama pada 2 Mei lalu.
“Mereka ditahan di sebuah rumah di kawasan George Town kira-kira pukul 2.30 petang dan menerusi pemeriksaan di dalam rumah, polis menemui pelbagai jenis dadah bernilai RM9,198,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurutnya, susulan daripada penahanan kedua-dua suspek itu, polis telah membuat serbuan kedua pada hari yang sama kira-kira pukul 6 petang di Ayer Itam dan menahan sepasang suami isteri warga Vietnam berumur 40 dan 42 tahun.
“Antara dadah yang dirampas adalah 490 biji pil ekstasi, pil eramin 5 sebanyak 240 biji, syabu (421.89g) dan ketamin seberat 48.12 g yang kesemuanya bernilai RM104,296,” ujarnya.

Menerusi siri tangkapan kedua, Mohd. Shuhaily berkata, polis menahan menahan tiga lelaki warga Myanmar berusia 22 hingga 26 tahun kira-kira pukul 5.05 petang di sebuah kedai mencuci kenderaan di Permatang Pauh, 5 Mei lalu.
“Polis berjaya merampas 45 paket lutsinar seberat 47 kilogram dalam stor di situ yang bernilai RM146,000. Siasatan lanjut, tiga suspek tersebut bekerja di situ dan mereka dipercayai menyimpan bekalan dadah milik sindiket tersebut sebelum mengedarnya untuk pasaran di sekitar daerah Seberang Perai Tengah (SPT),” katanya.
Dalam pada itu, beritahunya lagi, menerusi maklumat yang diperoleh, serbuan kemudian dilaksanakan secara berasingan di Perai dan Butterworth sekali gus berjaya menahan dua lelaki tempatan berusia 34 dan 46 tahun pada pukul 2 pagi, 6 Mei lalu.
“Polis merampas dadah jenis heroin seberat 1.81 kilogram yang bernilai RM14,988 daripada mereka. Susulan penahanan kesemua suspek polis turut menyita wang tunai, motosikal, kereta dan barangan kemas yang kesemuanya bernilai RM96,324,” katanya kesemua suspek kini direman selama tujuh hari bagi membantu siasatan menurut Seksyen 39B Akta Dadah Berbahaya 1952.
Tambahnya, hasil ujian air kencing mendapati, dua daripada suspek didapati positif dadah manakala semakan rekod lampau pula menunjukkan empat daripada mereka mempunyai rekod kes jenayah serta dadah. – KOSMO! ONLINE


Tiga termasuk pasangan kekasih pecah rumah dicekup
Oleh MOHAMAD FAIZAL HASHIM

8 Mei 2023, 4:33 pm
ISKANDAR PUTERI – Pasangan kekasih dan seorang rakan mereka ditahan pada Sabtu lalu selepas dipercayai terbabit dalam kegiatan pecah rumah di Taman Bukit Indah di sini, minggu lalu.
Ketua Polis Daerah Iskandar Puteri, Asisten Komisioner Rahmat Ariffin berkata, mangsa, tukang masak berusia 29 tahun di Singapura membuat laporan selepas ibunya memaklumkan rumahnya di Taman Bukit Indah, di sini dimasuki penjenayah pada 2 Mei lalu.
Beliau berkata, mangsa pulang ke rumahnya pada keesokan hari dan mendapati pintu pagar hadapan terbuka dan kunci mangga tiada.
“Bertindak atas maklumat, pihaknya membuat dua serbuan di Tampoi dan Larkin, kelmarin dan menahan kesemua suspek.
“Soal siasat ke atas suspek berusia 29 hingga 36 tahun itu, polis merampas tiga buah kereta dan pelbagai barangan berharga lain,” katanya pada sidang akhbar di Ibu Pejabat Polis Daerah (IPD) Iskandar Puteri, di sini hari ini.
Turut dirampas tiga unit telefon bimbit, tabung duit, tujuh utas jam tangan, tiga buah beg, tiga topeng muka dan kepala, sarung tangan, barangan kemas dan komputer riba.

Peralatan yang dirampas itu dipercayai digunakan untuk pecah rumah. Kesemua rampasan termasuk tiga kereta yang dirampas bernilai RM300,000.
Beliau berkata, suspek menyasarkan kediaman tidak berpenghuni dan mempunyai kenderaan dalam pagar rumah. Mereka menggunakan kunci dan peralatan yang diubah suai untuk membuka mangga.
“Kenderaan yang dicuri itu akan dijual jika terdapat permintaan,” tambahnya. Semakan mendapati dua daripada tiga kereta yang dirampas hilang ketika rumah mangsa dipecah masuk.
“Pasangan kekasih berusia 29 dan 31 tahun positif dadah dan memiliki rekod jenayah. Seorang lagi suspek mempunyai 10 rekod jenayah dan dadah,” katanya.-KOSMO! ONLINE


Peniaga caj serendah 20 sen sediakan surat cuti sekolah, berhenti kerja
Oleh KOSMO!

8 Mei 2023, 4:05 pm
PETALING JAYA – Peningkatan kos sara hidup ketika ini memaksa orang ramai untuk melakukan pelbagai kerja dan perkhidmatan bagi menampung keperluan perbelanjaan mereka.
Tinjauan Kosmo! di platform e-dagang hari ini mendapati, ramai peniaga mula menawarkan perkhidmatan menyediakan surat rasmi termasuklah surat tidak hadir ke sekolah dan perletakan jawatan.
Perkhidmatan tersebut dikenakan bayaran bermula serendah 20 sen sehingga RM10.
Tangkap layar perkhidmatan menyediakan surat rasmi di platform e-dagang.
Meninjau ke ruangan komen, ramai pelanggan telah memberikan ulasan yang memuaskan berhubung perkhidmatan tersebut selain ada yang beranggapan ia memudahkan urusan ibu bapa serta orang ramai dalam menyediakan surat rasmi.
“Seller (peniaga) sangat baik, memudahkan urusan saya nak sediakan surat berhenti kerja kepada syarikat, cuma perlu berikan maklumat berkaitan, dan kurang daripada dua jam dah dapat kt email. Harga servis pun murah,” komen Atilia.
“Fast edit (suntingan pantas), senang kerja kami yang sibuk kerja ini. Tinggal ‘print out’ sahaja surat yang ‘seller’ hantar di email. Terima kasih kerana menawarkan perkhidmatan memudahkan urusan orang lain,” puji @doublestar. – KOSMO! ONLINE


Cincin tunang Shuib, Watie, curi perhatian
Oleh NIK NUR IMAN WAHYU

8 Mei 2023, 3:59 pm
PETALING JAYA – Cincin tunang pelawak Shuib milik Watie Hanifiah menjadi perhatian ramai kerana unik dan lain daripada yang lain.
Menerusi perkongsian Watie di Instagram miliknya memaparkan jari manisnya yang elok tersarung sebentuk cincin emas.
“Allah adalah penentu masa sempurna bagi setiap perkara.
“Kita tidak selalu memahami hikmah di sebaliknya, tetapi kita perlu belajar mempercayainya,” kata Watie menerusi ruangan kapsyen.
Gambar cincin yang cantik dan mewah tersebut membuatkan para wanita tidak senang duduk sehingga ada di dalam kalangan mereka yang mahu menempah cincin sama seperti Watie.
“Esok pergi kedai, tempah sebijik macam ini,” kata Farah Abd Wahid.

“Adoi cantik pula. Dah satu kerja esok nak pergi cari cincin macam ni,” Nora Azieyna.
Ada juga yang berseloroh mahu mengajak suami mereka ke kedai emas untuk mencari cincin yang serupa.
“Para suami, kalau esok tak kerja bagitahu isteri sebab esok kena ‘overtime’. Ramai para isteri nak pergi kedai emas esok,” ujar Noreen Zaini.
Terdahulu, Watie Hanifiah dan Shuib Sepahtu telah selamat mengikat tali pertunangan pada 6 Mei 2023 di kediaman keluarga Watie di Shah Alam. – KOSMO! ONLINE


Orang ramai keluar mengundi awal di Thailand
Oleh KOSMO!

8 Mei 2023, 4:27 pm
BANGKOK – Rakyat Thailand beratur di bawah panas terik matahari di luar kuil, pusat beli-belah dan sekolah untuk membuang undi awal semalam,  menjelang pilihan raya umum yang dinanti-nantikan pada minggu hadapan.
Lebih dua juta orang di seluruh negara berdaftar untuk mengundi awal menjelang pilihan raya pada 14 Mei ini yang menyaksikan pertembungan antara parti politik yang disokong tentera dan kebangkitan gerakan pembangkang.
Menurut tinjauan pendapat baru-baru ini, sokongan kepada Perdana Menteri Prayut Chan-o-Cha yang mengambil alih kuasa dalam kudeta 2014 sebelum mengukuhkan penguasaan beliau menerusi pilihan raya kontroversi pada 2019, telah merosot.
Tinjauan pendapat sama menyatakan, rakyat lebih cenderung menyokong pembangkang sekian lama, Parti  Pheu Thai dan Parti Move Forward yang lebih radikal.
Bagaimanapun, ekoran sistem pilihan raya Thai yang banyak memihak kepada parti disokong tentera, pembangkang perlu mendapat kemenangan besar untuk mempunyai harapan membentuk kerajaan seterusnya.
“Saya harap pilihan raya ini akan mengubah negara ke arah lebih baik,” kata pekerja pusat beli-belah Srisuda Wongsa-ad, 28, selepas membuang undi.

Dia merupakan  antara ratusan pengundi yang beratur di pusat-pusat  mengundi di daerah Ekkamai , Bangkok.
Antara pencabar  kerusi Perdana Menteri dalam pilihan raya kali termasuk Paetongtarn Shinawatra daripada Parti Pheu Thai. Beliau  juga  merupakan anak perempuan kepada  bekas perdana menteri,  Thaksin Shinawatra.
Bagaimanapun, tinjauan pendapat mendapati Paetongtarn telah dipintas sebagai calon Perdana Menteri oleh ketua Parti Move Forward, Pita Limjaroenrat
Sesi membuang undi awal ditutup pukul 5.00 petang (waktu tempatan). Sementara itu, polis memberitahu media tempatan kelmarin bahawa sekitar  3,000 anggotanya akan ditugaskan mengawal pembuangan undi awal di seluruh  Bangkok
Sejumlah 100,000 rakyat Thai yang tinggal di luar negara juga akan mengundi  awal dengan sesetengah mereka sudah berbuat demikian.
Lebih 52 juta rakyat Thailand layak mengundi dalam pilihan raya umum kali ini. – AFP


Pembinaan hospital, klinik baharu perlu disiapkan ikut jadual
Oleh ALWANI ZAFIRAH

8 Mei 2023, 4:22 pm
SERDANG – Sultan Selangor, Sultan Sharafuddin Idris Shah bertitah supaya projek berkepentingan tinggi seperti pembinaan hospital dan klinik baharu hendaklah disiapkan mengikut jadual yang ditetapkan, khususnya di negeri Selangor.
Titah baginda, agensi pelaksana yang dipertanggungjawabkan ke atas projek tersebut hendaklah memantau dengan teliti pelaksanaan projek dan menangani sebarang masalah pembinaan dengan pantas serta efisyen.
“Dengan terbinanya fasiliti kesihatan baharu di Selangor, rakyat boleh mendapatkan rawatan terbaik dengan kos yang mampu dan berpatutan.
“Oleh itu, pembinaan hospital dan klinik awam mesti dilaksanakan dengan cekap supaya diselesaikan dalam tempoh yang dirancang dan beroperasi dengan efisyen bagi kesejahteraan rakyat jelata,” titahnya.
Pada masa sama, Sultan Sharafuddin mengingatkan pengurusan hospital baharu hendaklah mempunyai sistem pengurusan fasiliti yang cekap dan memastikan penyelenggaraan berjadual dilaksanakan.
“Beta juga menyeru agar semua fasiliti kesihatan yang uzur dan hospital-hospital lama hendaklah diberi perhatian dan penjagaan yang teliti bagi mengelakkan sebarang kejadian yang tidak diingini.

“Setiap infrastruktur dan peralatan yang rosak perlu dinaik taraf dan dibaiki untuk keselesaan pesakit dan mempermudahkan akses kesihatan kepada rakyat,” titah baginda.
Sutan Selangor juga menzahirkan saranan kepada rakyat untuk bertimbang rasa dan bersabar apabila mendapatkan rawatan di hospital kerajaan kerana mempunyai ramai pesakit yang memerlukan perhatian tatkala ruang serta bilik rawatan terhad.
Titah baginda lagi, rakyat perlu meluangkan masa untuk bersukan dan beriadah serta mengamalkan pemakanan sihat selaim mempertingkatkan ilmu pengetahuan tentang pengurusan kesihatan diri secara komprehensif.
Dalam perkembangan lain, titah Sultan Sharafuddin, trend peningkatan penyakit tidak berjangkit secara global turut dilihat di kalangan rakyat Malaysia termasuk penduduk di negeri Selangor.
“Saban hari, kos perawatan, ubat-ubatan dan penjagaan kesihatan penduduk turut meningkat dan membebankan rakyat.
“Kerajaan haruslah prihatin terhadap mempelbagaikan sumber pembiayaan untuk penjagaan kesihatan penduduk dengan memberi perhatian kepada agenda membangunkan skim insurans kesihatan kebangsaan agar rakyat mempunyai pilihan untuk mendapatkan rawatan sama ada di fasiliti kerajaan ataupun swasta,” titah baginda.
Terdahulu, Sultan Sharafuddin berkenan merasmikan dan menjenamakan semula Hospital Serdang kepada Hospital Sultan Idris Shah,  Serdang di sini hari ini.
Turut berangkat, Tengku Permaisuri Selangor, Tengku Permaisuri Norashikin. – KOSMO! ONLNE


Tiada lagi bil bercetak di KL menjelang 2024
Oleh KOSMO!

8 Mei 2023, 4:10 pm
PETALING JAYA – Dewan Bandaraya Kuala Lumpur (DBKL) memaklumkan bermula tahun 2024, semua bil-bil bercetak di Perumahan Awam (PA) dan Projek Perumahan Rakyat (PPR) di sekitar ibu negara tidak akan dikeluarkan lagi.
DBKL dalam satu hantaran di Facebook rasminya hari ini memberitahu, tindakan tersebut dibuat selari dengan sasaran pihaknya ke arah sifar kertas.
“Bil-bil akan dihantar secara atas talian melalui e-mel atau aplikasi WhatsApp.
“Sehubungan itu, penghuni di PA dan PPR diseru untuk mendaftar di E-Penghuni PA atau PPR bagi membolehkan penerimaan bil secara dalam talian (e-bil),” katanya. – KOSMO! ONLINE


Jurugambar bebas kesal individu menyamar dirinya kebas duit rakan
Oleh KHAIRUL MOHD. ALI

8 Mei 2023, 4:20 pm
JOHOR BAHRU – Seorang jurugambar bebas kecewa selepas pihak tidak dikenali menggunakan identitinya untuk menjalankan kegiatan jenayah dengan menipu wang rakannya.
Jurugambar tersebut, See Yi Hang, 29, berkata, dia hanya mendapat tahu berhubung perkara itu selepas rakannya, Helen, memaklumkan berhubung perkara tersebut.
Katanya, sebelum itu, Helen telah bertindak memindahkan wang sebanyak S$2,000 (RM6,695) kepada individu tidak dikenali tersebut.
“Rakan saya (Helen) menerima panggilan telefon daripada orang tidak dikenali yang menyamar sebagai diri saya Sabtu lalu. Orang itu memberitahu Helen saya telah menggunakan nombor telefon baharu dan memerlukan pertolongannya.
“Individu berkaitan meminta bantuan Helen untuk membuat pindahan wang melalui bank sebanyak S$3,800 (RM12,733) kepada orang lain yang bernama dipanggil Gary.
“Individu itu mendakwa saya mempunyai masalah dengan perkhidmatan bank sehingga tidak dapat melakukan transaksi itu sendiri,” katanya dalam sidang akhbar yang diadakan di Kelab Akhbar Cina Selatan, di sini hari ini.

Tambah Yi Hang, Helen menurut permintaan tersebut kerana menyangka memang saya yang membuat panggilan dan pertolongan tersebut kerana bunyi suara hampir sama.
“Bagaimanapun, Helen hanya boleh memindahkan sebanyak S$2,000 (RM6,695) kerana had harian akaun banknya jadi dia menghubungi semula nombor telefon itu untuk memaklumkan perkara tersebut namun gagal dihubungi.
“Ketika itulah dia rasa ada sesuatu yang tidak kena dan memutuskan untuk menghubungi saya melalui e-mel untuk mendapatkan kepastian,” jelasnya.
Yi Hang turut memberitahu, dia segera menghubungi Helen untuk menghalangnya daripada melakukan pemindahan bank selanjutnya kerana dia tidak pernah meminta wang daripada sesiapa.
Yi Hang turut membuat laporan polis di Balai Polis Setia Indah, dekat sini, semalam.
Sementara itu, Timbalan Ketua Jabatan Perkhidmatan Awam dan Aduan MCA, Chua Jian Boon memberitahu, orang ramai diminta untuk lebih berhati-hati dalam melaksanakan pemindahan wang.-KOSMO! ONLINE


Sukan SEA Kemboja 2023: Keen Hoo ‘berpeluh’ raih pingat emas snuker
Oleh MUHAMAD ARDIE PUTRA SUHAIMI

9 Mei 2023, 10:59 pm
PHNOM PENH – Pemain snuker berpengalaman, Moh Keen Hoo mempamerkan kebangkitan luar biasa untuk menyumbang pingat emas ke-15 selepas menjuarai acara six red ball individu di Sukan SEA Kemboja 2023 sebentar tadi.
Pada aksi penentuan emas di AEON Mall, Phnom Penh itu, Keen Hoo bangkit untuk menewaskan lawannya dari Laos, Siththideth Sakbieng 5-3 meskipun pada satu ketika ketinggalan 0-3.
Keen Hoo yang membuat penampilan kesembilan di Sukan SEA mengakui tidak sangka sangka dapat melakar kejayaan tetapi kesilapan mudah yang dilakukan oleh Siththideth memudahkannya untuk bangkit pada lima frame terakhir.
“Saya tidak dapat bermain dengan baik pada awal perlawanan mungkin kerana tertekan. Selepas ketinggalan 0-3, saya cuba tenang dan akhirnya dapat melakar kemenangan buat Malaysia,” katanya. – KOSMO! ONLINE


Sabah ramai pesakit talasemia
Oleh NURUL IRDINA SUMALI

9 Mei 2023, 10:39 pm
PETALING JAYA – Sabah adalah negeri yang mempunyai prevalen tertinggi pesakit talesemia khususnya dalam kalangan masyarakat Kadazandusun.
Menerusi perkongsian Public Health Malaysia di Twitter, sebanyak 22.72 peratus pesakit talasemia adalah dari Sabah.
“Talasemia adalah penyakit keturunan. Jika kedua-dua pasangan adalah pembawa genetik talesemia, anak ada risiko untuk menjadi talesemia major,” katanya.
Menurut Public Health Malaysia, pesakit talesemia major tidak boleh menghasilkan darah dan sepanjang hidup, pesakit perlu menjalani pemindahan darah setiap dua minggu.
“Proses ini, lama-kelamaan akan menyebabkan banyak komplikasi termasuk limpa bengkak, kerosakan hati, jantung dan masalah bantut,” menurut Public Health.
Public Health juga menasihatkan untuk elakkan berkahwin sekiranya kedua-dua (pasangan) pembawa talasemia.

Pembawa talasemia kini boleh mengetahui status mereka dengan menjalani ujian saringan talasemia secara percuma sebelum berkahwin.- KOSMO! ONLINE


Lelaki baru keluar penjara ditangkap lagi edar dadah
Oleh ASLIZA MUSA

9 Mei 2023, 8:46 pm
TAPAH – Meskipun pernah ditangkap atas enam kesalahan bersabit kes penyalahgunaan dan pengedaran dadah, seorang lelaki tidak pernah serik untuk melakukan kesalahan sama.
Kali ini, lelaki berusia 43 tahun yang baru tujuh bulan dibebaskan dari penjara kerana dikenakan perintah di bawah Langkah-Langkah Pencegahan Khas ( LLPK) dicekup dalam satu pemeriksaan di tepi Jalan Banir Air Kuning di sini, semalam.
Ketua Polis Daerah Tapah, Superintenden Wan Azharuddin Wan Ismail berkata, lelaki itu ditahan pada pukul 11 malam ketika menunggang motosikal jenis Honda RSX.
Katanya, pemeriksaan ke atas beg silang berwarna hitam yang disilang di badan suspek menemukan dadah jenis heroin seberat 161 gram dan 1.5 gram dadah methamphetamine.
“Nilai harga keseluruhan dadah yang dirampas berjumlah RM5785 manakala ujian saringan air kencing yang dijalankan ke atas suspek mendapati positif methamphetamine.
“Suspek juga memiliki enam rekod kesalahan bersabit kes narkotik selain baru dibebaskan dari tahanan LLPK pada November lalu selepas dikenakan hukuman dua tahun penjara,” katanya di sini hari ini.

Menurut beliau, jumlah keseluruhan dadah yang dirampas boleh digunakan oleh kira-kira 200 orang penagih dadah dan siasatan awal mendapati dadah tersebut disyaki untuk diedarkan di pasaran tempatan.
“Suspek direman selama tujuh hari mulai hari ini sehingga Isnin depan dan kes disiasat di bawah Seksyen 39B Akta Dadah Berbahaya 1952,” katanya. – KOSMO! ONLINE


Ibu ‘buang’ anak di hospital 2 kali
Oleh MOHD SHARKAWI LONDING

9 Mei 2023, 8:58 pm
JOHOR BAHRU – Seorang ibu sangup bertindak ‘membuang’ zuriat yang lahirkan apabila meninggalkan bayinya di Hospital Sultanah Aminah, di sini, 17 Mac lalu.
Perbuatan keji itu dilakukan wanita berusia 27 tahun kali kedua meskipun belum genap setahun melahirkan anak sendiri pertengahan tahun lalu.
Menurut Pegawai Jabatan Kebajikan Masyarakat (JKM) Johor Bahru, Adnan Md Yassin berkata, tanpa berfikir panjang, wanita warga tempatan itu menghilangkan diri selepas meninggalkan bayi lelakinya diberi nama Dharwin.
Ujarnya, mengikut maklumat, wanita berkenaan bertindak meninggalkan bayi itu di wad A4 hospital terbabit.
“Wanita itu pernah melakukan perbuatan sama apabila meninggalkan bayi lelaki yang dinamakan sebagai Damian di hospital selepas dilahirkan pada pertengahan tahun lalu.
“Akibat perbuatannya, masa depan Damian menjadi tanda tanya dan kini adiknya ditimpa nasib sama.

“Ibu mereka gagal tampil membincangkan masa depan kedua-duanya sehingga kini,” katanya ketika dihubungi, di sini hari ini.
Adnan berkata, Dharwin kini dibawah jagaan pertubuhan bukan kerajaan (NGO) sehingga JKM mengurus permohonan sijil kelahiran manakala Damian berada di bawah jagaan JKM selama tiga bulan dan kini di bawah jagaan orang layak serta sesuai.
Menurutnya, pihaknya berharap wanita berkenaan dikenali sebagai M Yugesshini yang berasal dari Negeri Sembilan atau warisnya tampil membincangkan masa depan dua-dua bayi berkenaan.
“Perbuatan wanita itu menimbulkan kesulitan bagi permohonan sijil kelahiran selain dikhuatiri boleh menjejaskan masa depan dua beradik itu.
“Orang ramai yang memiliki maklumat berkaitan ibu kandung atau waris bayi itu diminta menghubungi Pelindung Kanak-Kanak, Zaid Ikhwan Lim di talian 07-2232606, 07-2232607 atau 0111-7535394,” katanya. – KOSMO! ONLINE


Coldplay pernah taja RM3.2 juta bersihkan sungai Malaysia
Oleh NUR HUDA MUSA

9 Mei 2023, 8:28 pm
PETALING JAYA – Kumpulan muzik ternama dari United Kingdom, Coldplay sebelum ini pernah menaja mesin memerangkap sampah sungai “Interceptor 005” di Sungai Klang pada tahun 2022.
Coldplay pada tahun itu mengumumkan kolaborasi mereka dengan pertubuhan tidak berasaskan keuntungan Belanda, The Ocean Cleanup, dalam usaha mencegah sampah dan pencemaran daripada masuk ke laut.
Agensi antarabangsa melaporkan, Coldplay menyumbang AS$777,000 (RM3.2 juta) bagi jentera tersebut.
Difahamkan, itu adalah “Interceptor” kedua beroperasi di Malaysia selepas Interceptor 002 yang beroperasi di Sungai Klang pada Ogos 2019 lalu.
“Jika tiada tindakan, mungkin akan lebih banyak plastik daripada ikan di lautan pada tahun 2050. Maka sebab itulah kerja The Ocean Cleanup sangat penting.
“Kami bangga menaja Interceptor 005 yang akan memerangkap ribuan tan sampah sungai sebelum sampai ke lautan, ” kata mereka dalam satu kenyataan berhubung tajaan itu.

Menurut Pengasas dan Ketua Pegawai Eksekutif The Ocean Cleanup, Boyan Slat, Malaysia adalah negara pertama yang akan menerima Interceptor 005.
Tajaan itu dipercayai membuatkan Perdana Menteri, Datuk Seri Anwar Ibrahim mengalu-alukan kedatangan kumpulan muzik tersebut yang akan ke Malaysia pada November depan. – KOSMO! ONLINE


Hasanuddin dilantik Yang Dipertua Yadim baharu
Oleh MUHAMMAD NAJIEB AHMAD FUAD

9 Mei 2023, 8:34 pm
PUTRAJAYA – Bekas Ahli Parlimen Hulu Langat, Datuk Hasanuddin Mohd. Yunus dilantik sebagai Yang Dipertua Yayasan Dakwah Islamiah Malaysia (Yadim) baharu berkuat kuasa 3 Mei lalu.
Yadim menerusi kenyataan memaklumkan, turut dilantik Profesor Madya Dr. Adi Anuar Azmin @ Che Wan sebagai Timbalan Yang Dipertua Yadim.
Menurut kenyataan itu juga, pelantikan kedua-dua jawatan bukan eksekutif itu telah dipersetujui Perdana Menteri, Datuk Seri Anwar Ibrahim.
“Hasanuddin berpengalaman luas dalam bidang pengurusan dan hal ehwal masyarakat, sesuai dengan gerak kerja Yadim yang akan melibatkan dakwah kepada orang ramai.
“Beliau sebelum ini aktif dalam aktiviti kemasyarakatan selain terlibat dengan pertubuhan bukan kerajaan,” katanya, hari ini.
Yadim berkata, Dr. Adi Anuar pula merupakan pensyarah kanan di Universiti Malaysia Perlis yang bertugas di Fakulti Perniagaan dan Komunikasi.

Katanya, sesuai dengan penglibatan beliau dalam bidang pendidikan, lantikan ini akan membantu Yadim dalam melahirkan pendakwah muda di negara ini.
“Yadim percaya dengan pengalaman dan kepimpinan dua tokoh ini akan meningkatkan kemampuannya sebagai badan dakwah yang menyebar nilai-nilai murni Islam dengan rahmah sesuai dengan aspirasi Malaysia sebagai sebuah negara Madani,” ujarnya. – KOSMO! ONLINE


Penang 2030 COOP Grant agih RM215,000 geran ke koperasi
Oleh ISWAN SHAFIQ ISA

9 Mei 2023, 8:53 pm
SEBERANG PERAI- Sebanyak RM215,000 daripada keseluruhan RM450,000 nilai geran yang diperuntukkan kerajaan negeri bagi kegunaan koperasi di negeri ini atau Penang 2030 COOP Grant telah dilulus dan diagihkan kepada 23 buah koperasi yang layak setakat ini.
Pengarah Suruhanjaya Koperasi Malaysia (SKM) Pulau Pinang, Norlelah Samsuddin berkata, daripada 23 buah koperasi itu, 14 daripadanya merupakan koperasi sekolah dengan sebahagian besar daripada mereka menerima peruntukan sehingga RM10,000 bagi setiap koperasi.
“Insya-Allah, baki lagi RM235,000 yang diperuntukan untuk koperasi itu akan kita salurkan pada tahun ini juga bagi membantu koperasi-koperasi kecil yang memerlukan bantuan dari segi infrastruktur dan modal pusingan.
“Memang itulah sasaran kita. Kita target koperasi-koperasi ini (koperasi kecil dan mikro) untuk kita bantu lonjakkan perniagaan mereka terutamanya koperasi sekolah,” katanya.
Beliau ditemui pemberita pada majlis Ramah Mesra Aidilfitri Gerakan Koperasi Negeri Pulau Pinang yang disempurnakan Timbalan Ketua Menteri 1 yang juga Pengerusi Jawatankuasa Hal Ehwal Islam, Koperasi dan Pemerkasaan Komuniti negeri, Datuk Ir. Ahmad Zakiyuddin Abdul Rahman di Seberang Jaya, hari ini.
Mengulas lanjut, Norlelah berkata, turut tersenarai dalam kalangan penerima bantuan itu adalah tiga buah koperasi baharu yang menerima bantuan kurang daripada RM10,000 iaitu terdiri daripada sebuah koperasi farmasi, sebuah koperasi sekolah serta sebuah koperasi keluarga. – KOSMO! ONLINE


Sukan SEA Kemboja 2023: Renang sambar pingat emas pertama
Oleh MUHAMAD ARDIE PUTRA SUHAIMI

9 Mei 2023, 9:39 pm
PHNOM PENH – Penantian untuk meraih pingat emas pertama Sukan SEA Kemboja 2023 dalam acara renang akhirnya berjaya direalisasikan selepas Khiew Hoe Yean dalam acara 200 meter (m) gaya bebas lelaki sebentar tadi.
Pada aksi final di Pusat Akuatik, Morodok Techo itu, Hoe Yean melakukan catatan 1:48.91 saat sekali gus mempertahankan kilauan emas yang dimenanginya dalam acara sama pada edisi 2021 di Vietnam tahun lalu.
Perenang berusia 21 tahun itu mengetepikan cabaran atlet Thailand, Dulyawat Kaewsriyong yang mencatat masa 1:49.29, manakala gangsa milik Nguyen Huy Hoang dari Vietnam.
Hoe Yean mengakui cukup gembira apabila dapat memberikan tumpuan penuh dalam usaha mempertahankan pingat emas meskipun mendapat tentangan sengit daripada pencabar lain.
“Saya melakukan usaha lebih 100 peratus dan hari ini saya fokus untuk memberikan yang terbaik. Saya berjaya raih emas, jadi saya boleh fokus untuk acara lain selepas ini,” katanya.
Sementara itu, Phee Jinq En sekali lagi terpaksa berpuas hati dengan perak dalam acara 100 meter kuak dada wanita selepas melakar pencapaian sama pada Sukan SEA Vietnam 2021 – KOSMO! ONLINE